text:
TM HYZMAT BILMELI
Hekaýalar
Ýüregimi diňledimmi ýa aklymy
(3-nii bölüm)
Şeýdip ilkinji duşuşygymyzam şol boldy..
Ýüregimi diňledimmi ýa aklymy
(2-nii bölüm)
Leýli bilen jaňlaşyp günler geçip durdy..
Ýüregimi diňledimmi ýa aklymy
(1-nii bölüm)
Şol gündi birinji gezek tanşanymyz Leýli bilen..
Ölümden halas eden nika ýüzük
(2-nii bölüm)
Nurjahan azajyk köşeşip daş çykdy we daşarda duran hossarlaryny täzeden gujaklap aglap salamlaşdy
Ölümden halas eden nika ýüzük
(1-nii bölüm)
Renimasiýanyň işiginde iki ýana alakjap ýören Nurjahanyň, indi kime ýüz tutjagyn bilmän
Men seni hiç haçan taşlamaryn (jemleýji
5-nii bölüm)
-Men düşünmedim?
-Näzlim, meni bagyşla! - Ol aşak bakdy, bokurdagy doldy. Gözleri ýaşdan dolandygyna garamazdan aglamady, agyr-agyr dem aldy...
Men seni hiç haçan taşlamaryn (hekaýa
4-nii bölüm)
Men egnimden agyr ýük aýrylan ýaly uludan dem aldym. O barmana "dzyn" edip telefonyma sms geldi:....
Men seni hiç haçan taşlamaryn (hekaýa
3-nii bölüm)
Hawa, söýgi diýilýän zat şeýle ajaýyp duýgudyr öýdüp ýatsam-tursam kelläme gelmezdi.
Men seni hiç haçan taşlamaryn (hekaýa
2-nii bölüm)
-Men bilemok ,men seni göremok, tanamok ýöne señ bilen gürleşmek meñ üçin ýakymly galanynam wagt görkezerda...
Men seni hiç haçan taşlamaryn (hekaýa
1-nii bölüm)
Şol gün şu günki deýin ýadymda. 2009-njy ýylyñ noýabr aýynyñ 13-i sagat 22:34. Men joram bilen internet arkaly hat alyşyp otyrdym....
Ýesir oglanjygyň agysy (hekaýa
3-nii bölüm)
Ertesi irden turup açlygyna howlyny süpürüpdi.Beýleki şeýtan ýaly wyždansyzlar bolsa ertirlik edinip otyrdylar.Her gezek Aýhan işlemeli bolýardy.A iýmeli bolanda bolsa olar iýýärdi....
Ýesir oglanjygyň agysy (hekaýa
2-nii bölüm)
Aýhan titräp durdy.Çagajygyñ öñki görýän güni az ýaly indem has beter gün görmekden gorkýardy.Öweý eje we öweý jigi.Bularyñ ikisi Aýhany kakasyndan has beter daşlaşdyrjak ýalydy....
Ýesir oglanjygyň agysy (hekaýa
1-nii bölüm)
Käbir adamlar il içinde gowy görünselerde öýde ýa-da öz tanyşlarynyñ ýanyndaka ýolbars ýaly hem bolup bilýärler.Geliñ häzir biz şeýle adamlaryñ soñy nähili bolýandygyny bileliñ...
TM HYZMAT-dan REKLAMA
-
Jadyly Catering
-
Шашлыки Дяди Камо
-
Şeýdaýy Gelinlik salony
-
Gozgalmaýan emläk


c: text/html

text:
Sms-bäsleşiginiň ýeňijileri
Geçirilýän SMS-bäsleşiginiň 9-njy tapgyrynyň ýeňijileriniň jemi:
1-nji ýeri eýelän müşderi, Balkan welaýatynyň ýaşaýjysy Şirliýew Medet Amangeldiýewiç jemi 36 140 bal toplap baýragy iPhone 7 gowşuryldy.
2-nji ýeri eýelän müşderi, Lebap welaýatynyň ýaşaýjysy Akyýew Öwezmyrat jemi 35 610 toplap baýragy Samsung Galaxy A3 telefony gowşuryldy.
50-nji ýeri eýelän müşderi, Aşgabat şäheriniň ýaşaýjysy Amanow Atanyýaz Döwletgeldiýewiç jemi 300 bal we 2 272 sekunt toplap baýragy BLU telefony gowşuryldy.
Geçirilýän SMS-bäsleşiginiň 10-njy tapgyrynyň ýeňijileriniň jemi:
1-nji ýeri eýelän müşderi, Daşoguz welaýatynyň ýaşaýjysy Ataýewa Oguljan Tajibaýewna jemi 47 340 bal toplap baýragy iPhone 7 gowşuryldy.
2-nji ýeri eýelän müşderi, Mary welaýatynyň ýaşaýjysy Berdiýew Serdar Ýazgylyjowiç jemi 46 920 toplap baýragy Samsung Galaxy A3 telefony gowşuryldy.
50-nji ýeri eýelän müşderi, Aşgabat şäheriniň ýaşaýjysy Alladurdyýew Ýakub Begençmyradowiç jemi 310 bal we 1455 sekunt toplap baýragy BLU telefony gowşuryldy.Habarlar→

robotstxt: allowed

filter: keep


text:
Türkmenistanyň paýtagtynda we welaýatlarynda mümkinçilikleri çäkli raýatlar üçin täze ýaşaýyş jaýlary gurlar. Türkmenistanyň prezidenti G.Berdimuhamedow bu baradaky karara anna güni gol çekdi.
Kararda aýdylmagyna görä, paýtagtda we Ahal, Mary, Balkan, Lebap we Daşoguz welaýatlarynda maýyplar we beýleki durmuş goragyna aýratyn mätäçlik çekýän raýatlar üçin 1 dört gatly, köp öýli jaýlary gurmak üçin şertnama baglaşmaga ygtyýar berildi.
Bu jaýlaryň gurluşygyna şu aýda başlap, olary ýylyň aýagynda ulanmaga tabşyrmak göz öňünde tutulýar. Şeýle-de bu jaýlaryň raýatlara mugt beriljekdigi aýdylýar.


text:
Bu hüjüm bütin ýurda abanýan howpsuzlyk wehiminiň öňüni almagy maksat edinýär. Howpsuzlyk resmileriniň aýtmaklaryna görä, operasiýa mahalynda aýry-aýry üç obada üç esger ýaralandy.
Müsüriň goşuny 3-nji iýulda yslamçy prezident Mohammad Morsini iş başyndan gyrakladaly bäri bu sebitde we ýurduň başga ýerlerinde yslamçy jeňçileriň hüjümleri gürelip başlady.
Al-Kaýdanyň lideri Aýman al-Zawahri audio messaž ýaýradyp, onda goşun tarapyndan bellenen hökümetiň Morsiniň «Musulman doganlygyna» garşy görýän çärelerini «aýylganç jenaýat» diýip atlandyrdy we müsürlileri özüniň «yslama garşy kampaniýa» diýýänine garşy durmaga çagyrdy.


text:
Aktual Analiz 34
Türkiýe bilen ABŞ-nyň arasynda başdan geçirilýän dartgynlygyň konstruktiw hem-de konýenktural sebäpleri
Türkiýe bilen ABŞ-nyň arasynda başdan geçirilýän dartgynlygyň konstruktiw hem-de konýenktural sebäpleriniň bardygyny görýäris. Konstruktiw taýdan ABŞ-nyň 1952-nji ýylda NATO agza bolmagyndan bäri Türkiýe bilen assimetrik gatnaşyk etmek baradaky tagallasy ünsleri özüne çekýär. Emma Türkiýäniň esasan Adalat we ösüş partiýasynyň häkimiýetiň başyna gelmegi bilen birlikde garaşsyz syýasat alyp barmagy, Türkiýäniň bähbitlerine bap gelýän pozisiýa alyp barmagy ABŞ tarapyndan henizem kabul edilmedi.
Konýenktural taýdan bolsa ABŞ-nyň Fetullahçy terror guramasy FETÖ-niň ýolbaşçysy Fetullah Güleni yzyna bermezligi, hukuky taýdan işe girişmezligi we Pensilwaniýada erkin ýagdaýda ýaşamagyny üpjün etmegi özara gatnaşyklara ýaramaz täsirini ýetirýän esasy sebäplerden biridir. Türkiýe, ABŞ-nyň şol bir wagtda Siriýada ekstremist terror guramasy PKK-nyň Siriýadaky bölümi ÝPG bilen birlikde hereket etmegini , olary ýerli hyzmatdaş hökmünde yglan etmegini, harby tälim we ýarag kömegini bermegini kabul etmeýär. Terror guramasy PKK-nyň Türkiýäniň günorta serhetlerinde täsiriniň güýçlenmegi Türkiýäniň milli jebisli taýdan howp emele getirýär. İki ýurduň arasynda onsuz hem dartgynly günleriň başdan geçirilýän döwründe ýüze çykan Brunson wakasy bilen F-35 krizisi dartgynlgy has-da möwjetdi.
Amerikan senadynyň agzalary soňky döwürde Brunsynyň öý tussaglygynda saklanmagy we Türkiýäniň Russiýadan S-400 howan goranyş ulgamlaryny satyn aljakdygy sebäpli Türkiýä garşy tutum alyp barýardy. Senadyň agzalary bilen şol bir wagtda Ak Tam hem Brunsonyň boşadylmagy meselesinde tutanýerli tutum alyp barýar. ABŞ-nyň Prezidenti Donald Tramp Prezident R. T. Erdogan bilen geçiren telefon söhbetdeşliginde ruhany Brunsonyň boşadylmagyny talap edipdi. ABŞ-nyň Prezident Tramp munyň bilen hem çäklenmän Twitter arkaly Brunsonyň boşadylmagyny talap etdi. Türkiýede ýaşaýan ruhany Brunson hakynda 2016-njy ýylyň 15-nji iýulynda FETÖ-nyň agdarşylyk synanşygyndan soň FETÖ we terror guramasy PKK bilen arabaglanşygynyň bardygy sebäpli kazyýet işi gozgaldy. ABŞ-daky ewangelistleriň goldawyny ýitirmezlik üçin ABŞ-nyň Wise-prezidenti Maýk Pens mesele hakynda beren beýanatynda Türkiýede 2 ýyldan bäri kazyýet işi dowam edýän Brunsonyň boşadylmagyny talap etdi we Türkiýä sanksiýa goýmak bilen hemle atdy. Yzy ýanyndan Tramp hem Wise-prezidenti Pensiň beýanatyna goldaw berdi we Türkiýä garşy hemle atdy. Türkiýäniň Daşary işler ministri Mewlüt Çawuşogly bolsa ABŞ-nyň abaý-syýasatlaryna we hemlelerine Türkiýäniň boýun egmejekdigini aýtdy we Türkiýedäki kazyýet etabynyň garaşsyz ýagdaýda dowam edýändigini we ABŞ-nyň talaplarynyň adalatyň garaşsyzlygy ýörelgesine bap gelmeýändigini belledi.
ABŞ Türkiýäniň Adalat we İçeri işler minisrtlerini Türkiýä goýan sanksiýa kararlaryna degişli etdi. Bu kararyň yzy ýanyndan ABŞ-nyň Türkiýä garşy ykdysady söweşi başlady. Türk bazarlary bilen walýuta kurslary nyşana alynmaga başlandy. Ykdysady hüjümler sebäpli türk lirasy hümmetini ýitirmäge başlady. Türkiýä garşy bolan ykdysady hüjümler sebäpli Türkiýäniň Merkezi banky möhüm kararlar kabul etdi we türk lirasynyň hümmetini gorap saklamagyň hötdesinden geldi. 7 liradan geçen bir dollaryň bahasy iki günde 6 liradan hem aşaklady.
Türkiýä garşy ykdysady söweşiň yglan edilen sagatlarynda Gazna we maliýe ministri Berat Albaýrak Türkiýäniň täze ykdysady modeliniň ýörelgeleri hakynda maglumat berdi. Berat Albaýrak bir tarapda Türkiýäniň täze ykdysady modeli hakynda maglumat berýärkä, beýleki tarapda ABŞ-nyň Prezidenti Donald Tramp Türkiýeden import edilýän polada we alýumine goşmaça salgyt goýýandygyny yglan etdi. Trampyň beýanaty walýuta kurslary täsirini ýetiren bolsa-da, türk lirasy ýaňadandan hümmetini gorap saklamagy üçin degişli çäreler görüldi.
Tramp bir tarapda Türkiýä garşy sanskiýa goýýar, beýleki tarapda hem Hytaý bilen hem ykdysady söweşini dowam etdirýär. Trampyň Türkiýä garşy goýan salgydyndan birnäçe gün soň Hytaý Türkiýeden we Russiýadan ýerli pul birlikleri bilen alýumin we demir aljakdygyny mälim etdi.
Türkiýäniň ABŞ-nyň ykdysady söweşine sezewar bolmagyndan soň, Russiýa bilen Eýran hem Türkiýä goldaw berýän beýanatlar berdi.
Türkiýe üçin ykdysady taýdan esasy bazar bolan ÝB-niň tutumy ABŞ-nyň sanksiýalaryna garşy diýseň möhüm we ÝB bilen esasan Germaniýa Türkiýe bilen edýän gatnaşyklaryny dowam etdirmek isleýändiklerini mälim etdi.


text:
Türkmenistanyň raýatlygy Türkmenistanyň döwlet özygtyýarlylygynyň möhüm alamaty bolup, ol adamyň döwlete degişlidigini hem-de döwlet bilen adamyň arasyndaky durnukly häsiýetdäki hukuk gatnaşygyny, olaryň özara hukuklary bilen borçlarynyň bütin jemini kesgitleýär.
“Türkmenistanyň raýatlygy hakynda” Türkmenistanyň kanunyna laýyklykda raýatlygy edinen adamlar Türmenistanyň raýatlary hasaplanýar.
Türkmenistanyň raýatynyň pasporty Türkmenistanyň raýatlygyny tassyklaýan resminama hasaplanýar.
16 ýaşyna ýetmedik çagalaryň raýatlygy olaryň dogluş şahadatnamalary bilen ýa-da Türkmenistanyň raýaty bolup durýan ene-atasynyň biriniň pasporty bilen tassyklanýar.
Türkmenistanyň raýatlygynyň beýleki bir döwletiň çäginde ýaşamagy Türkmenistanyň raýatlygynyň ýatyrylmagyna eltmeýär.
Raýatlygy edinmek üçin esaslar, Türkmenistanyň raýatlygy:
Adamyň eneden dogan pursatyndan başlap;
Türkmenistanyň raýatlygyna kabul edilmegi netijesinde edinil
"Türkmenistanyň raýatlygy hakynda" Türkmenistanyň Kanunynda göz öňünde tutulan başga esaslar boýunça.
Ene-atasynyň biri Türkmenistanyň raýaty bolup durýan çagalaryň raýatlygy
Çaganyň dogan pursatyna çenli çaganyň ene-atasynyň biri Türkmenistanyň raýatlygynda duran bolsa, onda şol çaga aşakdaky halatlarda Türkmenistanyň raýaty diýlip hasap edilýär:
1. eger çaga Türkmenistanyň çäginde doglan bolsa;
2. eger ol Türkmenistanyň çäklerinden daşarda doglan bolsa, emma ene-atasynyň ýa-da olaryň biriniň şol wagt Türkmenistanyň çäginde hemişelik ýaşaýan ýeri bolan bolsa.
Ene-atasy dürli raýatlykda bolup, olardan biri çaganyň doglan pursatyna çenli Türkmenistanyň raýatlygynda duran bolsa hemem şol wagt çaganyň ene-atasynyň ikisiniň hem Türkmenistanyň çäklerinden daşarda hemişelik ýaşaýan ýeri bolan bolsa, onda çaganyň raýatlygy onuň ene-atasynyň ýazmaça görnüşde beýan eden ylalaşygy boýunça kesgitlenilýär.
Çaganyň dogan pursatyna çenli onuň ene-atasynyň biri Türkmenistanyň raýatlygynda duran bolsa, beýlekisi bolsa raýatlygy bolmadyk adam bolan bolsa ýa-da ene-atasy näbelli bolsa, onda şeýle çaga nirede dogan hem bolsa Türkmenistanyň raýaty hasaplanýar.
Çaganyň atalygy (kakasy) bellenen mahalynda çaganyň ejesi raýatlygy bolmadyk adam bolup durýan bolsa, Türkmenistanyň raýaty hem şonuň kakasy diýlip ykrar edilýän bolsa, onda 14 ýaşyna ýetmedik çaga haýsy ýerde doganam bolsa, Türkmenistanyň raýaty bolup galýar. Şol çaga Türkmenistanyň çäklerinden daşarda hemişelik ýaşaýan mahalynda, onuň raýatlygy ene-atasynyň ýazmaça beren arzasy boýunça kesgitlenilýär.
Raýatlygy bolmadyk adamlaryň çagalarynyň Türkmenistanyň raýatlygyny edinmegi
Raýatlygy bolmadyk, ýöne Türkmenistanda hemişelik ýaşaýan ýeri bolan adamlaryň Türkmenistanyň çäginde dogan çagasy Türkmenistanyň raýaty diýlip hasaplanýar.
Ene-atasy näbelli çagalaryň raýatlygy
Ene-atasynyň ikisi hem näbelli bolup, Türkmenistanyň çäginde ýaşaýan çaga Türkmenistanda doglan we onuň raýaty diýlip hasaplanýar. Bu çaganyň ene-atasyndan biri, hossary ýa-da howandary ýüze çykan mahalynda onuň raýatlygy şu Kanuna laýyklykda üýtgäp biler.
Türkmenistanyň raýatlygyna kabul etmegiň şertleri
Adam şu aşakdaky halatlarda öz haýyşy boýunça Türkmenistanyň raýatlygyna kabul edilip bilner. Eger ol:
1) Türkmenistanyň Konstitusiýasyny we kanunlaryny berjaý etmegi hem hormatlamagy özüne borçe dinse;
2) Türkmenistanyň döwlet dilini gep alyşmagyň çäklerinde bilýän bolsa;
3) soňky 7 ýylyň içinde Türkmenistanyň çäginde hemişelik ýaşaýan ýeri bar bolsa;
4) Türkmenistanyň çäginde gün-güzeran görmeginiň kanuny çeşmesi bar bolsa.
Türkmenistanyň raýatlygy aşakdaky ýagdaýlarda ýatyrylýar:
1. Türkmenistanyň raýatlygyndan çykylmagy sebäpli;
2. Türkmenistanyň raýatlygynyň ýitirilmegi sebäpli.
3. “Türkmenistanyň raýatlygy hakynda” Türkmenistanyň Kanunda göz öňünde tutulan beýleki esaslara görä.
Türkmenistanyň raýatlygyndan çykmak
Türkmenistanyň raýatlygyndan çykmak işi “Türkmenistanyň raýatlygy hakynda” Türkmenistanyň Kanunda bellenen tertipde adamyň eden haýyşy boýunça amala aşyrylýar.
Türkmenistanyň raýatlygy aşakdaky halatlarda ýitirilýär:
1. adamyň başga döwletde harby gulluga, howpsuzlyk gullugyna, polisiýa, adalat edaralaryna ýa-da beýleki döwlet häkimiýet we dolandyryş edaralaryna ýerleşmegi netijesinde, ýöne Türkmenistanyň döwletara şertnamalarynda göz öňünde tutulan halatlar muňa girmeýär;
2. eger Türkmenistanyň raýatlygy göz-görtele ýalan maglumalaryň ýa-da galp resminamalaryň görkezilmegi netijesinde edinilen bolsa;
3. Türkmenistanyň döwletara şertnamalarynda göz öňünde tutulan esaslara görä.
Türkmenistanyň Prezidenti
Türkmenistanyň raýatlygy baradaky meseleler boýunça Türkmenistanyň Prezidenti çözgüt kabul edýär. Türkmenistanyň Prezidenti raýatlyk meseleleri boýunça aşakdaky çözgütleri kabul edýär:
1. beýleki döwletleriň Türkmenistanyň çäginde hem-de onuň çäklerinden daşarda ýaşaýan raýatlaryny we raýatlygy bolmadyk adamlary Türkmenistanyň raýatlygyna kabul etmek hakynda;
2. Türkmenistanyň raýatlygyna dikeltmek hakynda;
3. Türkmenistanyň raýatlygyndan çykarmak hakynda;
4. raýatlyga kabul etmek we dikeltmek hakyndaky haýyşlary kanagatlandyrmazlyk hakynda;
5. “Türkmenistanyň raýatlygy hakynda” Türkmenistanyň Kanunda 23-nji maddasynyň 2-nji we 3-nji bentleri esasynda Türkmenistanyň raýatlygynyň ýitirilýändigi hakynda.


text:
12-nji awgustda Gazagystanyň Aktau şäherinde geçiriljek Hazarýaka döwletleriniň sammitiniň kesgitlenen gün tertibi üç sany esasy meseläni öz içine alýar diýlip, Gazagystanyň daşary işler ministrliginiň resmi websaýtynda aýdylýar.
Maglumata görä, taraplar Hazar deňziniň statusyny, Hazar deňzinde ykdysadyýet we transport, ekologiýany we biologiýa resurslaryny goramak, howpsuzlyk bilen bagly hyzmatdaşygy, şeýle-de regional we halkara temalary ara alyp maslahat ederler.
Gazagystanyň prezidenti Nursoltan Nazarbaýewiň çakylygy boýunça sammite Azerbaýjanyň, Eýranyň, Orsýetiň we Türkmenistanyň prezidentleri gelerler. Sammitiň netijesinde Hazar deňziniň statusy boýunça konwensiýa gol çekmek planlaşdyrylýar, diýlip resmi maglumatda aýdylýar.
Hazarýaka döwletleri deňziň statusyny 20 ýyldan gowrak wagt bäri kesgitläp bilmän geldiler.
Türkmenistanyň resmi mediasy Hazar deňziniň statusy boýunça konwensiýany işläp düzmek baradaky gepleşikler prosesiniň guramaçylyk-kanun formasynyň 1996-njy ýylda türkmen tarapynyň inisiatiwasy bilen kesgitlenendigini belledi.


text:
Ilkibada swetoforlar ulanylmaga başlananda, demirýollardaky otlynyň gözegçiligi üçin bar bolan yşaratlar ulanylypdyr. Şol wagtlar gyzyl reňki “dur” diýmegi aňladýardy.
1830-njy ýyllarda demirýollaryň adam durmuşyna aralaşanda “duýduryş” yşygynyň reňki ýaşyl, “geç” yşygynyň reňki bolsa ak bolupdyr. Wagtyň geçmegi bilen ak reňkiň yşaraty birnäçe meseleleri ýüze çykarypdyr. Ak reňkli “geç” yşaratyny köçäniň beýleki yşyklary bilen garyşdyrypdyrlar. Has kyn ýagdaýy bolsa, “dur” yşaratyna goýlan gyzyl linzalaryň mahal-mahal ýere gaçmagy yşygyň ak reňke öwrülmegine getiripdir we “geç” yşaraty hökmünde kabul edilip, heläkçilige ýol açylypdyr. Şeýlelikde, demirýolçylar gyzyl reňki “dur”, saryny “duýduryş”, ýaşyly bolsa “geç” yşaratlary hökmünde ulanmaga başlapdyrlar.
Diňe atlaryň we at arabalarynyň ýöremegine garamazdan, garaýollarda hem ýol hereketi birnäçe meseleleri orta atypdyr. Ilkinji swetoforlar awtoulaglaryň çykmazyndan birnäçe ýyl ozal, 1868-nji ýylda Londonda ulanylypdyr. Tebigy gazyň kömegi bilen yşyklandyrylan gyzyl we ýaşyl reňkler bir ýyldan soň partlap, daş-töwerege zyýan ýetirendigi sebäpli bu usuly aradan aýyrypdyrlar. Ahyrsoňy swetoforlaryň demirýollardaky ulanylyş usulyny garaýollarda hem peýdalanyp başlapdyrlar. Häzirki wagtda ulanylýan swetoforlar bolsa ABŞ-nyň raýaty Garrett Morgan tarapyndan kämilleşdirilipdir. 1914-nji ýylda ilkinji barlaglaryna başlan Morgan 1923-nji ýylda öz işine patent alýar. Morgan 1963-nji ýylda patentini 40 müň amerikan dollary möçberinde “General Electric” firmasyna satýar. Morganyň kämilleşdiren swetoforynda gyzyl we ýaşyl reňkler bolup, “duýduryş” yşaratyny aňladýan sary reňk birnäçe ýyldan soň goşulýar we dünýä ýüzüne ýaýraýar.
Swetoforyň reňkleri näme üçin gyzyl, sary we ýaşyl?
Ilkibada swetoforlar ulanylmaga başlananda, demirýollardaky otlynyň gözegçiligi üçin bar bolan yşaratlar ulanylypdyr. Şol wagtlar gyzyl reňki “dur” diýmegi aňladýardy.


text:
2017-nji ýylyň 4-nji noýabrynda Döwletimiziň ykdysady bähbitleriniň goragynda berk duran Türkmenistanyň Gümrük edaralarynyň işgärleriniň güni mynasybetli Gullugymyzda çäreler ýaýbaňlandyrylydy. Baş baýramçylyk çäresi Türkmenistanyň Döwlet gümrük gullugynyň merkezi edarasynda geçirildi.
Dabaranyň başynda hormatly Prezidentimiziň Gullugyň harby gullukçylaryna we işgärlerine iberen gutlag haty okaldy we ol ýokary ruhubelentlik bilen garşylandy.
Dabaranyň dowamynda baýramçylyk mynasybetli gutlaglar, Gullugyň ýeten üstünlikleri barada çykyşlar edildi. Çykyşlarda nygtalyşy ýaly, hormatly Prezidentimiziň taýsyz tagallalary netijesinde, ýurdumyzyň gümrük edaralary döwrüň talabyna laýyk getirilip, bu babatda degişli işler alnyp barylýar. Türkmenistanyň Döwlet gümrük gullugynyň maddy-enjamlaýyn binýadyny berkitmek, harby gullukçylaryň we olaryň maşgalalarynyň ýaşaýyş-durmuş şertlerini has-da gowulandyrmak, şahsy düzümiň hünär taýýarlygyny ýokarlandyrmak boýunça ägirt uly işler durmuşa geçirilýär. Berkarar döwletimiziň bagtyýarlyk döwründe Döwlet gümrük gullugynyň maddy-enjamlaýyn binýady barha pugtalandyrylýar, harby gullukçylaryň hünär derejeleri ýokarlandyrylýar, şonuň bilen birlikde olaryň şahsy jogapkärçiligi hem artýar. Türkmenistanyň Döwlet gümrük gullugy barada döwletimiziň edýän aladalary Gullugyň işini halkara hukugynyň umumy ykrar edilen kadalara laýyklykda guramaga, Gümrük gullugy ulgamynyň işini döwrebaplaşdyrmaga we has hem kämilleşdirmäge giň mümkinçilik berýär. Gümrük gözegçiligi üçin zerur enjamlaryň alynmagy, harby gullukçylaryň hünär derejeleriniň ýokarlandyrylmagy bilen bagly durmuşa geçirilýän çäreler harby gullukçylaryň iş tejribesiniň barha artmagyny üpjün edýär.
Söz sözlänler mähriban watanymyza, eziz halkymyza, hormatly Belent Serkerdebaşymyza, we özleriniň gulluk borçlaryny wepalylyk bilen berkarar döwletimiziň bagtyýarlyk döwrüniň ýörelgelerine pugta eýerip, döwletimiziň ykdysady özygtyýarlylygyny hemişe ygtybarly goramak ugrunda ak ýürekden gulluk etjekdiklerine ynandyrdylar.
Şeýle hem, çäräniň dowamynda tapawutlanan Gullugyň harby gullukçylara nobatdaky harby atlar we ýadygärlik sowgatlary gowşuryldy. Türkmenistanyň Prezidenti, Türkmenistanyň Ýaragly Güýçleriniň Belent Serkerdebaşysy, goşun generaly Gurbanguly Berdimuhamedowa Türkmenistanyň Döwlet gümrük gullugynyň işgärleriniň ýüzlenmesi kabul edildi.
Türkmenistanyň döwlet gümrük gullugynyň döredilmegi mynasybetli baýramçylyk konserti guraldy, onda Gullugymyzyň aýdym-saz topary hem-de ýurdumyzyň ussat medeniýet we sungat işgärleri çykyş edip, belent owazly aýdymlarynyň üsti bilen eziz watanymyzy, berkarar döwletimiziň bagtyýarlyk döwrüni gözel tebigatymyzy tarypladylar. Aýdym-sazly dabaraly çäräniň ahyrynda döwletimiziň gülläp ösüşi we abadançylygy, hormatly Prezidentimiziň janynyň sag, başynyň dik, işiniň rowaç bolmagy dileg edilip, toý sadakasy berildi.


text:
Amerikan dollarynyň “gara bazarda” bahasynyň ýokarlanmagy bilen Türkmenistanda söwda dükanlarynyň köpüsiniň işini togtadyp başlandygy habar berilýär.
Mary şäheriniň ýaşaýjysy, 50 ýaşly öý hojalykçy Maralyň aýtmagyna görä, Mary şäheriniň hem-de onuň etraplarynyň çäginde ýerleşýän söwda nokatlarynyň köpüsi indi 4-5 günden bäri dükanlaryny ýapyp, öz söwdalaryny togtadypdyrlar.
Ol satyjylardan soran wagtyňda olar özleriniň hususy dükanlarynda satýan harytlaryny daşary döwletlere gidip, alyp gelýändiklerini, ýa bolmasa Aşgabadyň “Altyn Asyr” lomaý söwda bazaryndan alýandyklaryny, dükana getiren harytlaryny satyp, täzeden haryt almaga “Altyn Asyr” bazaryna baranlarynda ozalky satyn alan nyrhyndan hem ýokary bahadan haryt satyn almaly bolýandyklary bilen düşündirýändiklerini aýdýar.
Şeýle-de, Maral telekeçiler daşary ýurtlardan haryt alyp gelenlerinden soňra, ony ozalky dollaryň “gara bazaryndan” satyn alnan nyrhyndan ýerläp, täzeden dollar satyn almakçy bolanlarynda “gara bazarda” dollaryň bahasynyň ýokarlanmagy bilen ozalky satyn alan dollarlarynyň möçberini hem ödäp bilmeýändikleri barada telekeçileriň aýdýandyklaryny hem sözüne goşýar.
Ýaşaýjylaryň aýtmaklaryna görä, dükan eýeleriniň dükanlaryny ýapyp goýmaklary bilen, ilatyň güzeran ýagdaýlarynyň kynlaşýandygy hem görünýär.
“Golaý goltumyňdaky dükanlardan gerek harydyňy satyn almaga barýarsyň, dükanlar ýapyk bolandan soňra özüňe gerekli harydy satýan dükan gözläp, şäheriň dürli künjeklerine gitmeli bolýarsyň. Onda-da özüňe gerekli harydy satýan dükany tapaýmak aňsat däl. Olaryň aglabasy ýapyk. Açyk dükany gözläp tapýançaň taksä hem birnäçe puluň gidýär. Bu bolsa maşgala býujetine artykmaç agram salýar” diýip, maryly ýaşaýjy Batyr aga hem söhbetdeşlige goşulýar.
Batyr aganyň aýtmagyna görä, ýapyk dükanlar esasan gurluşyk we senagat harytlaryny satýan dükanlar bolup, azyk harytlaryny satýan dükanlarda hem daşary ýurtlardan gelýän azyk harytlary gytalypdyr. Bar bolan azyk harytlarynyň hem bahasy juda ýokarlanypdyr.
“Bu bolsa işsiz hem ujypsyz pensiýa, ujypsyz aýlyk alýan maşgalalaryň güzeran ýagdaýlaryny kynlaşdyrdy” diýip, Batyr aga aýdýar.
Mary welaýatynyň Ýolöten etrabynda hem bu ýagdaýlaryň ýüz berýändigi görünýär. Etrap merkezinde köp dükanlaryň ýapylyp, oba ýerlerinde bar bolan hususy dükanlaryň hem öz işlerini togtatmaga mejbur bolýandygyny ýaşaýjylar aýdýarlar.
“Ýaşaýjylar üçin dörän iň bir kyn ýagdaý bolsa, indi işläp duran dükan eýeleri hem ozal ýazga berýän harytlaryny indi ýazga bermesini togtatdylar” diýip, etrabyň ýaşaýjysy Näzli aýdyýar.
Wagtynda aýlyk alyp bilmeýän ýaşaýjylar, ýa-da ujypsyz pensiýasy bilen ol aýdan ol aýa ýetirnip bilmeýän pensionerler ozal harytlary, esasan hem azyk önümlerini dükanlardan ýazga ýazdyryp, alýan ekenler.
Näzli dükan eýeleriniň harydy ýazga bermek düzgünlerini ýatyrmaklary bilen, köp maşgalalaryň çörek, ýag, unaş önümlerini, kartoşka, sogan ýaly gök önümlerini satyn alyp bilmän, aç oturandyklaryny, oba aralarynda dilegçileriň köpelip başlandygyny aýdýar.


text:
Azerbayjanda Türk dili
Salam Gadyrly Agzalar. Geçen gün Türk dostlardan biri Azerbayjanda türk seriallaryn türk dilinde görkezilmesinin gadagan edilendigini habar berdi. Dine azeri diline terjime edip görkezmage rugsat beripdirler.
gorogly
salam oglanlar we gyzlar. men siz bilen kirgizýadan hat alyşyp durjak.
Sach stil barada sorag(?)
meň size saç kesdirmegiň bir görnüşi hakda soragym ba. sebäbi şo style`iň adyny hiç tapyp bilmedim, özem sroçno gerek :(
gornüşi: saçyňy poçti syrdyran ýaly edip kesdiryaň, garaz ýaňja ösüp barýan ýaly edip goýmaly.
soň, kellaň her iki gapdalynda, ýagny gulagyň üstünde kesilen ýaly edip 2-3 hatar çyzyklar goýýalar(düýbi akjaryp görn...
Yrymlar
Adamlar şu gün her kim şu ýerik bilýän hemem durmuşda berjaý edýän yrymlaryny ýazsyn! Hemem yrymlar hakda pikirleriňizi olary berjaý etmek gerekmi ýa gerekdälmi?! Olary bozan ýagdaýyňda adamlaň durmuşyna täsir edýämi ýa edenokmy şolar hakda-da ýazybermeli!
Menden biraz yrymlar:
1) Iň ynanýan yrymym :))) Eger öňüňden gara pişik geçse...
Gyz bahasy
gaz bahasy diyenizde ondan hasam bizin uchin möhüm baha bar...gyz bahasy hawa yalnysh okamadynyz...gyz bahasy...Bizde name uchindir tazeden bäri Gyzlaryn galyňy gymmatlap bashlady...Aslynda bilyansiniz bizin population\'yn 75%-i ayal-gyzlardan duryar...Yagny hasaplasan 1 erkege 3 ayal dushyar. We muna garamazdan galyny gymmat salyalar,,,a sebap nam...
Düyn agşam İstanbulda Bosnya ve Türkiye arasynda bolan oyyn Türkiyanin Yevropa çempionlygyna gatnaşyp biljegini belli etdi. Bosnyany 1 -0 yenmek Turkiya başardy. Bir vagtlar Türkmen komandasynynam şeyle yenişlerini görüp bilayediris.................
Düyn agşam İstanbulda Bosnya ve Türkiye arasynda bolan oyyn Türkiyanin Yevropa çempionlygyna gatnaşyp biljegini belli etdi. Bosnyany 1 -0 yenmek Turkiya başardy. Bir vagtlar Türkmen komandasynynam şeyle yenişlerini görüp bilayediris.................
5x slide show
Taze oyunlar (reviews:)
inede şunça wagtlap garaşan oýyunlam geçen hepdäň içinde ahyry çykdy. siziňem araňyzda oýunlar bilen gyzyklanýan, gije ýatman geçip gutarjak bolup başagaý bolýanlariňiz badyrlayý.şolar üçin .. ;)
1.Need For street pro street - ea games\'iň nfs oýunlaryny oýnamadyk ýokdurlaý araňyzda ;)şo seriaň iň soňky versiýasi.
öz kommentl...
Hemmelere TanryYalkasyn
dostlar hemmanize beren maslahatlarynyz ucin Tanryyalkasyn aydyan.. kabirleriniz matemiki hasaply maslahatlar, kabirleriniz degishmeli maslahatlar, kabirleriniz pikirlendiryan pelsepewi maslahatlar beripsiniz... hemmanizin beren maslahatlarynyzy dykkat bilen okadym ... we ozume gerek sapagy chykarandyryn diyip uyt edyan.. we yene bir gezek hemmaniz...
Love is...
oglanlar gyzlar,,,hemmanizem kichikaniz(belki entegem) love is sakgyclaryny cheynap onun ichindaki ROMANTIC yazgylary okansynyz...Gelin shu yerde ozumizem birazajyk Romantic boljak bolup gorelin...
--------------------------------------------
Love is...
Köp wagtdan soň birini göreniňde ýüregiň çalt urmas...
Wikipediyany turkmen dilinde yazylan makalalar bilen doldurmak
Wikipedia barada biraz: mugt \"sozlugi\" diysenem bolyar. ol yerde millionlarcha beyik adamlar, yer titremeleri, sozlerin manysy.... gysgacha yazylan bir dowletin taryhy, TOEFL, SAT- mekdebe degishli makalalar we yene kop bolup gechen belli wakalar barada maglumat tapyp bilyaniz.
Yone turkmen dilinde kop makalalar yok. Hudaya shuk...
Gaz bahasy
Ýaňy habarlarda geçdi. Orsýet gazyň bahasyny 1000 m2 üçin 400 dollar etjek bolýarmyş. Al saňa gerek bolsa. Öň we şu wagt 260 dollardy. Türkmenistandan orsýet gazy 100 dollara alýar, ony hem edil şu wagt alanok öýdýän, 2008-den başlap almaly ýalňyşmaýan bolsam. Aý aýtmaga gep-em tapamok men-ä. Döwlet bolmak Aşgabatdaky ederalara Gökdepeli ýygmak däl...
Jogapkarchilik
Men indi bizin jogapkarchiligimiz barada aytjak dal, sebabi biz indi uly. Uly adama bir zat ovretmek ol koplench ondumsiz, bar guyjini alyan ish bolyar.
Shonun uchin chaglaryn jogapkarli adam bolmaklary barada yazasym gelyar.
Men dine nadip chagalardan jogapkarli adamlary osdurmek barada goren zatlarymy, okan makalalarymy bi...
Maşgala bagty üçin altyn kanunlar.
Maşgala bagty üçin altyn kanunlar.
Doç.Dr. Abdulaziz Hatip
Är-aýal söýgilerini her sebäp bilen hemişe bir-birlerine bildirmelidirler. Uly ýa-da kiçi säwliklerinde gynandyryjy ya-da göwne degiji tankytlardan ähmiýetlik bilen uzak durmalydyrlar.
Tejribeleri netijesinde alymlaryň we psihologlaryň maşgal...
Kömek gerek
men özümin kompyuterden kan başym çykmanson we edil şu wagtlar düşünyan birinin hem yanymda bolmandygy üçin sizden kömek sorayaryn!?
problema şu: youtube açylanok.(/apache2-default/) we (Access to this site has been suspended with decision of Court.
) diyen yazgy çykyar? nadip düzedip bilerin?
Haysy yerden tizrak gachyp gitjek bolyan?
1) Kabir sapaklardan
2) Adam kop yerden(meselem guni bilen egin-bash satyn alyp, dasharda iyip yorenlerin arasyndan)
3) Umumy hajathanasyndan
4) \"erbet\" mowzuklar barada gurrun edyan adamlaryn arasyndan.
5) Macdonald\'s-yn onunden gechesimem gelmeyar(nadip olar burger(kotlet) edyanlerini gorup sonky wagt olaryn towr...
Tmtalyp.com taze wideolar
tmtalyp.coma goşulan taze videolar: 21/11/07
Futbol
Meni halanoklar
Salam men Yazik. Menin bir problemam bar. Meni hic kim soyonok. Ya men solar yaly bedroy ya-da men ulumsy. Hayys edyarin dostlar mana jogap yazyn . Men name etmeli?
Men sizin hatynyza sabyrsyzlyk bilen garasyan :(
Ozume dost gozleyarin
Salam men Yazik. Men ozume taze dost gozleyarin. Eger menin bilen dost bolmak isleseniz mana hat yazyn. Men betlerde :))
Men sizin hatynyza garasyan :0
Ohh eyyam mana ht geldi...
Sizem mana hat yazmany unutman
gatnashyklarda shertler
dostlar gaýrat edip bilýän we pikir edyan zadynyzy gaýgyrman ýazsanyz shat bolaryn.
Sonky 6 ayyn dowamynda ikisany gyz bilen tanyshdym we olara seryizniy gatnaahyk (отношения)teklip etdim. Olaram mana kabir shertler goydular mysal uchin: men namaz okamaly, yada men alkogol ichmegi goymaly (aslynda dine po prazdnikam) ichtigimi hem aytdyan....


text:
Tuyli yensiz satyan 2 sany
Tuyli yensiz yagdayy gaty gowy srochna satlyk, aljak adama gowy onusuk bolar, dine aljak adam jan etsin srocna pul gerekGörmek Aýallar üçin goşulan wagty 2 gün öň Gören adam sany 54x
Spilka
Şpilka geýilenGörmek Aýallar üçin goşulan wagty 3 hepde öň Gören adam sany 99x
продам вещи женские
Продам женские вещи,туфли,также школьный рюкзак б/у все в отличном состоянии,также есть новые вещи:батники,костюмы классика,платья и т.д,фото в имо 864028781Görmek Aýallar üçin goşulan wagty 1 aý öň Gören adam sany 59x
туфли жен
Б/у были одеты 1 разGörmek Aýallar üçin goşulan wagty 1 aý öň Gören adam sany 88x
Toy koynegi (свадебное платье)
Taze toy koynegi bir gezek geyilen Свадебное платье одето 1 разGörmek Aýallar üçin goşulan wagty 1 aý öň Gören adam sany 344x
Basanojka jenski
Tazeje razm 37Görmek Aýallar üçin goşulan wagty 2 aý öň Gören adam sany 109x
Fata koynek
Moskwadan getirilen 1gezek geylen.Görmek Aýallar üçin goşulan wagty 2 aý öň Gören adam sany 385x
Пальто
Женское пальто в хорошем состоянии. Размер 40.Görmek Aýallar üçin goşulan wagty 2 aý öň Gören adam sany 93x
Сатлык ковушлер
Каблук ковуш енеде горнушлери бар раз 38.2 .3 сапар гейленGörmek Aýallar üçin goşulan wagty 3 aý öň Gören adam sany 257x
Сари мата
Сари маталар 6 метр хер хилеги барGörmek Aýallar üçin goşulan wagty 3 aý öň Gören adam sany 54x
Kupalnik
Tazeje etiketkasy bilen bileGörmek Aýallar üçin goşulan wagty 3 aý öň Gören adam sany 47x
Džinsovyý sarafan
TäzeGörmek Aýallar üçin goşulan wagty 3 aý öň Gören adam sany 22x
hindi köýnegi we balagy
TäzeGörmek Aýallar üçin goşulan wagty 3 aý öň Gören adam sany 28x
Kofta narýadnaýa
TäzeGörmek Aýallar üçin goşulan wagty 3 aý öň Gören adam sany 13x
narýadnoýe platýe
TäzeGörmek Aýallar üçin goşulan wagty 3 aý öň Gören adam sany 26x
veçernoýe platýe
TäzeGörmek Aýallar üçin goşulan wagty 3 aý öň Gören adam sany 34x
Koynekler
Tazeje vecherni koynekler bir gezek geyilen onushuk barGörmek Aýallar üçin goşulan wagty 3 aý öň Gören adam sany 82x
Sumka
1i gally bahaGörmek Aýallar üçin goşulan wagty 3 aý öň Gören adam sany 89x
Платье из Турции.
Размер 36. Новое, с этикеткой. Не подошел размер. Продам за 150 ман. Могу немного скинуть. Имо +99363132717.Görmek Aýallar üçin goşulan wagty 3 aý öň Gören adam sany 250x
Bisiir yaka
Yaka zakar alyan doly maglumat un imo yazayyn habarlasarsGörmek Aýallar üçin goşulan wagty 3 aý öň Gören adam sany 40x


text:
Täze ýyl baýramynyň golaýlamagy bilen Daşoguzda şäherara awtobuslarynyň gatnawy ýatyryldy.
Azatlyk Radiosynyň ýurduň demirgazyk welaýatyndaky habarçylarynyň berýän maglumatyna görä, etrap merkezleriniň we obalaryň arasyndaky jemgyýetçilik transportyndaky bökdençlikler pagta ýygym kampaniýasy döwri başlanan bolsa-da, indi olaryň gatnawy düýbünden togtadylypdyr.
“Sentýabr aýlary awtobuslaryň aglabasy gatnawdan aýrylyp, ýygymçylary daşamaga gönükdirildi. Ýerli ilatyň taksileri ulanmakdan başga çykalgasy galmady. Bu-da adamlar üçin goşmaça çykdajydy. Taksilerde Saparmyrat Türkmenbaşy etrap merkezinden Daşoguza aşmak üçin, adam başyna 25 manat tölemeli. Awtobuslar gatnaýan döwri bu dokuz manatdy” diýip, Saparmyrat Türkmenbaşy etrabynyň Şamahy daýhan birleşigindäki kärendeçi daýhanlaryň biri Azatlyk Radiosynyň ýerli çeşmelerine gürrüň berdi.
Ilat şäherara awtobuslaryň gatnawyndaky bökdençlikler bilen degişli häkimliklere ýüz tutanlarynda, ýerli resmileriň olara haýbat atandyklaryny hem aýdýarlar.
“Resmiler ‘ýagdaýyňyza düşünýäris. Ýöne başga ýerde bu barada dil ýaraýmaň, sesiňiz çykmasyn. Bolmasa-da, başyňyza geljekleri özüňizden görüň’ diýip, ýüzümizi alyp goýberdiler” diýip, Şamahy daýhan birleşiginiň ýaşaýjysy Bibi daýza gürrüň berdi.
Azatlyk Radiosy ýokarky beýan edilen ýagdaýlar dogrusynda, Daşogzuň degişli transport resmileri bilen habarlaşyp, kommentariýa almak synanyşyklary hiç hili netije bermedi.
Bu aralykda, Daşogzuň ýaşaýjylary-da welaýatyň merkezi şäherindäki jemgyýetçilik transportynyň gatnawyna nägileligini bildirýärler. Olaryň sözüne görä, şäheriň içindäki awtobuslaryň gelmegine sagatlap garaşmaly bolýarlar.
“Daşoguz şäheriniň özünde-de awtobuslar her iki sagatdan gelýär. Adamlar sowuk howada, ýarym gününi duralgada geçirmeli bolýarlar. Bu bize diýseň amatsyz. Ýerli resmiler şu meselelere üns berseler gowy bolardy” diýip, atlandyrylmasyzlygyny soran daşoguzly aýdýar.
Ýeri gelende bellesek, jemgyýetçilik transportyndaky bökdençlikler baradaky maglumatlar ýurduň beýleki künjeklerinden hem dowamly gelip gowuşýar.
Azatlyk Radiosynyň ozal-da habar berişi ýaly, ilaty 150 müň diýlip çaklanylýan, Balkanyň merkezi Balkanabat şäherinde awtobuslaryň bary ýogy 6-sy hereket edýär. Bu-da ilatyň talabyny ödärden pesdigine üns çekilýär.
Galyberse-de, 1-nji noýabrdan başlap, ýurtda jemgyýetçilik awtobus gatnawlarynyň tölegleri 30 teňňeden, 50 teňňä ýokarlandyryldy.
Bularyň ählisi, dünýäde energiýa serişdeleriniň bahalarynyň aşaklamagy netijesinde, Türkmenistanyň öz garaşsyzlygyna eýe bolany bäri iň agyr ykdysady krizisi başdan geçirýändigi aýdylýan döwre gabat geldi.
Ýerli synçylaryň we ýaşaýjylaryň käbirleri ýurtdaky bu gymmatlamalaryň, türkmen häkimiýetleriniň döwlet býujetine gelýän girdejini artdyrmak tagallalarynyň bir bölegidigini aýdýarlar.


text:
Ýakynda geçirilen Türkmenistanyň Ministrler Kabinetiniň mejlisinde halkymyza ýakymly habar gelip gowuşdy.
Döwlet Baştutanymyzyň atasy Berdimuhamet Annaýewiň Beýik Watançylyk urşunda görkezen edermenligi, mertligi, gaýduwsyzlygy we şahsy göreldesi göz öňünde tutulyp, Russiýa Federasiyasynyň Prezidentiniň Permany bilen, «Edermenligi üçin» medaly bilen sylaglanandygy baradaky hoş habar il-günümizi buýsandyrdy. Hormatly Prezidentimiz ýokary derejedäki bu medaly diňe bir atasyna däl, eýsem Beýik Watançylyk urşuna gatnaşan türkmen ýigitleriniň görkezen edermenligine dahyllydyr diýdi.
Bu döwlet sylagynyň aňyrsynda dost-doganlyk gatnaşyklarynyň pugtalandyrylýandygyny görýäris. Hormatly Prezidentimiziň atasy Berdimuhamet Annaýewiň söweş we durmuş ýoly ýaş nesillerimiz üçin nusgalyk ýoldur. Goý, mundan beýläk-de ýakymly hoş habarlaryň yzy dowamly bolsun!
Akmuhammet GURBANOW,
Tagtabazar etrabyndaky 1-nji orta mekdebiň kärdeşler arkalaşygynyň ilkinji guramasynyň başlygy.


text:
Statistika boýunça pudagara Geňeşiň mejlisi
Aşgabat, 14-nji maý /TDH/. Şu gün Statistika baradaky döwlet komitetiniň ýanyndaky Statistika boýunça pudagara Geňeşiň nobatdaky mejlisi geçirildi.
Düzümine dürli pudak edaralaryň wekilleri girýän Geňeşiň mejlisiniň gün tertibine birnäçe möhüm meseleler, şol sanda bu ulgamda pudagara hyzmatdaşlygyny ösdürmäge, buhgalterçilik hasabatlylyk ulgamynyň häzirki ýagdaýyna we özgerdilmegine hem-de maliýe hasabatlylygyň milli ölçeglerini ornaşdyrmaga degişli meseleler girizildi. Häzirki wagtda Türkmenistanyň Statistika baradaky döwlet komiteti ýurdumyzyň ministrlikleri we pudak edaralary bilen bilelikde berilýän maliýe hasabatlarynyň hilini ýokarlandyrmak maksady bilen, görkezijileriň ulgamyny, garamagyndaky kärhanalaryň we guramalaryň döwlet statistiki hasabatlylygynyň görnüşlerini, maglumatlary gözden geçirmegiň usullaryny işläp düzýär.
Ýaşaýyş jaý hojalygynyň statistikasynyň degişli meseleleri hem-de statistiki maglumatlaryň elektron hasabatlylygyny ýygnamagy guramak boýunça wezipeleriň ýerine ýetirilişi bilen baglanyşykly anyk çäreler ara alnyp maslahatlaşylan esasy mesele boldy.
Umumy pikire görä, bu gün maglumat-aragatnaşyk tehnologiýalarynyň depginli ösýän şertlerinde öňdebaryjy tejribäniň öwrenilmegi hem-de elektron enjamlarda ilkinji statistika maglumatlaryň giňden ýygnalmagynyň ýola goýulmagy barha möhüm häsiýete eýe bolýar.
Çykyş edenleriň belleýşi ýaly, hormatly Prezidentimiz Gurbanguly Berdimuhamedowyň başyny başlan Türkmenistanyň durmuş-ykdysady ösüşiniň iri möçberli özgertmeler maksatnamalarynyň üstünlikli amala aşyrylmagy esasy pudaklaryň depginli ösmegine, diýmek, ýurdumyzyň ykdysadyýetiniň görkezijileriniň hem ýokarlanmagyna gönüden-göni täsir edýär. Bu bolsa öz gezeginde milli statistikany yzygiderli kämilleşdirmegiň, döwlet häkimiýet we dolandyryş edaralaryny hem-de gyzyklanma bildirýän beýleki peýdalanyjylary zerur statistiki maglumatlar bilen üpjün etmek maksady bilen, ony hereket edýän dünýä ölçeglerine kybap getirmegiň wajypdygyny görkezýär.
Mejlisiň barşynda möwsümleýin oba hojalyk işleriniň barşy barada gündelik maglumatlary ýygnamak, bilim ulgamynyň halkara ölçeglerine laýyklykda bilim maksatnamalarynyň milli ulgamyny kämilleşdirmek ýaly meselelere-de garaldy.
Mejlisiň netijeleri boýunça degişli çözgütler kabul edildi. Şol çözgütler bu ýere ýygnananlaryň pikirine görä, statistika edaralarynyň statistiki maglumatlary berýän taraplar hem-de statistiki maglumatlary peýdalanyjylar bilen has netijeli özara gatnaşyk etmeginiň hasabyna milli statistikanyň ösmegine ýardam berer.


text:
Beýik türkmen akyldarlarynyň, keramatly öwlüýäleriniň biri Nejmeddin Kubra Abuljennap Ahmet ibn Omar Hywaky Horezmi, taryhy maglumatlara görä, 1141-nji ýylda gadymy Köneürgençde dogulýar. Şyh Nejmeddin Kubra ýaşlygyndan birnäçe ylymlary çuňňur özleşdirip başlaýar. Hususanda, hadys ylmy, fykh, tefsir we ýene birnäçe ugurlary ymykly özleşdirýär. Sopuçylyk ylmyna ýykgyn edip başlaýar. Nejmeddin Kubra ylym-bilimini artdyrmak üçin döwrüniň möhüm ylmy merkezleriniň birnäçesine gidýär. Nyşapur, Hemedan, Yspyhan, Mekke ýaly şäherler ussat piriň düşläp geçen, ömrüniň gymmatly möwsümlerini geçiren ýerleridir.
Soňra ol Horezme dolanýar. Nejmeddin Kubranyň ikinji syýahaty Müsür sebitlerine, esasanam Isgenderiýýe şäherine bolýar. Ol bu ýerde birnäçe mütdet ýaşaýar. Soňra dogduk ili Horezme dolanyp, ömrüniň ahyryna çenli bu ýerde ýaşaýar. Şägirt ýetişdirmek, ylym-bilim öwretmek bilen meşgul bolýar.
Nejmeddin Kubra il-ýurt, din-iman üçin mertlerçe söweşen gerçekdir. Ol mongollar bilen bolan söweşde gursagyndan ýaralanyp, şehit bolýar.
Bu wakanyň öňüsyrasynda pir hezretlerine bir alamat aýan bolýar. Ol öz ýetişdiren şägirtlerini ýanyna ýygnap, ählisiniň Horasana tarap göç etmegini tabşyrýar. Olaryň arasynda Şyh Sagdeddin Hamawy, Şyh Aly Läle, birnäçe şägirtleri bolan doganoglany Aly ibn Muhammet dagylar hem bar eken.
Nejmeddin Kubra şägirtlerine: “Gündogarda bir ot-ýalyn peýda boldy, ol günbataryň bäri ýanlaryny hem ýakyp taşlar. Bu örän uly apatdyr, bu ymmat, bu halk beýle apaty mundan öň gören däldir” diýýär. Aryplyk, pirlik derejesine ýeten we beýleki ähli şägirtleri oňa bu belanyň başdan sowulmagy üçin Alladan dileg-doga etmekligi soraýar, emma Nejmeddin Kubra olara: “Bu Allanyň gutulgysyz takdyry we üýtgewsiz ýazgydydyr. Dileg-dogalaryň muňa hiç hili peýdasy bolmaz” diýip, jogap berýär. Şägirtleri ulag mümkinçiliginiň bardygyny, piriň hem özleri bilen şäherden çykyp gitmegini soraýarlar. “Maňa Hakdan gelen buýruk bu şäherden gitmezlik we bu söweşde jan bermeklikdir” diýýär. Mundan soňra şägirtleri piriň tabşyrygy bilen şäherden çykyp gidýär. Onuň özi bolsa ýanynda galan ýoldaşlary bilen duşmana garşy göreşe girýär.
Halk arasynda ýaýran rowaýatlara görä, söweş başlamazyndan öň asmany gara buludyň gaplap alandygy we şähere hüjüm etmegiň mümkin bolmandygy aýdylýar. Diňe bu hadysanyň gutulgysyzdygy pire aýan bolandan soň, duman syrylýar we mongol leşgerleri şähere hüjüm etmäge girişýär. Nejmeddin Kubra göterip bilen sapan daşlaryny ýanyna alyp, duşmana zyňyp başlaýar. Her daşyň düşen ýeri uly ot-ýalyn bilen gabsalypdyr. Daşy gutaran badyna, piriň gursagyna ok çümýär. Şol wagt Nejmeddin Kubra ol oky aýryp, asmana sary zyňyp goýberýär we özüniň iň soňky sözlerini şygyr bilen aýdýar. Köne çeşmelerde pir bu sözlerini öz ene dilinde aýdypdyr diýip tekrarlaýarlar. Ol goşgynyň manysynyň “Isleseň meni wysal bilen, isleseň pyrak bilen öldür – bu pikirlerden azatdyryn. Maňa seniň söýgiň ýeterlikdir” diýen sözlerdigi beýan edilýär. Pir bu sözlerini aýdyp, jan beripdir. Ol 1221-nji ýylda dünýäden ötýär we şol ýerde hem jaýlanylýar.
Nejmeddin Kubra sopuçylygyň “Kubrawyýe” mekdebini esaslandyran pirdir. Soňra onuň şägirtleri bu ýoly hasda ösdüripdirler. Hemedan Kubrawiýesi, Nury Kubrawiýesi, Rukni Kubrawiýesi, Zehebi Kubrawiýesi, Nurbahşy Kubrawiýesi, Yýderusy Kubrawiýesi, Firdewsi Kubrawiýesi ýaly ýene birnäçe ugurlar öz gözbaşyny Nejmeddin Kubranyň asyl ýörelgesinden ugur alýandyr.
Ylmy-edebi eserlerde Nejmeddin Kubranyň ady tutulýan ýerde onuň birnäçe lakamlary hem beýan edilýär. Bu lakamlaryň ählisi Nejmeddin Kubranyň manyly we bütin adamzada nusgalyk ömrüniň aýdyň kesgitlemesi bolup görünýär. Nejmeddin Kubra “Sany’ al-ewliýa” ýagny, “welitaraş” – welileri ýetişdiren şyh diýen lakam berlipdir. Bu lakam onuň welilik, pirlik mertebesine ýeten köpsanly şägirdiniň bolandygyny aňladýar. Taryhda şu lakama Nejmeddin Kubradan başga mynasyp bolup bilen başga bir adamyň ýokdugy aýdylýar. Nejmeddin Kubra bu babatda ýeke-täk adamdyr. Birinjiden, onuň elinde ýetişen keramatly welileriň kändigi nygtalsa, beýleki tarapdan, onda nazar salan adamsyny welilik mertebesine gowuşdyryp bilýän ukyp bolupdyr. Rowaýatlara görä, piriň nazar salan iki sany iti hem şol derejä ýetipdir diýilýär. Magtymgulynyň goşgusyndaky “Terki gulluk eden iki it nedir?” diýen sowalda hem şol wakanyň göz öňünde tutulýandygyny öňe sürýän alymlar bar.
“Abuljennap” lakamy dünýä aladalaryndan özüni çetde saklanlygy, dünýä eşretine köňül bermänligi üçin goýlupdyr. Alymyň öz ýazan “Gözellik kokulary we Jelil syrynyň açylyşy” atly kitabynda ýazmagyna görä, bu lakamy oňa düýşünde hezreti Pygamberimiz beripdir. Pir hezretleriniň “Kubra” lakamy hakda hem taryhy çeşmelerde maglumatlar kän. Nejmeddin oglanlygyndan başlap aň-zehin, ukyp babatda deň-duşlaryndan mese-mälim tapawutlanypdyr. Kyn meseleleri çözmekde, çuňňur düşündirmekde hatda birnäçe alymlardan hem ökde çykypdyr. Onuň daş ýarýan zehinini, ylym-bilimini göz öňünde tutup, oňa “Tammat al-kubra” – ylym-bilimi beýik tupan, harasat ýaly diýen lakam berlipdir. Soňlugy bilen “tammat” sözi ulanyşdan galyp, “Kubra” sözi has meşhur bolup gidipdir.
Nejmeddin Kubranyň miras galdyran eserleri örän kän. Hajy Halypanyň “Keşf az-zunun” atly eserinde piriň ýedi sany eseriniň ady getirilýär. Nejmeddin Kubranyň edebi mirasyna degişli golýazma çeşmelerini düýpli öwrenen alymlar bolsa onuň 32 sany eserini we olaryň golýazmalaryny ýatlap geçýär. Olaryň arasynda “Sünnetiň we hak ýolunda ýöremegiň beýany”, “On usul”, “Sopuçylygyň üç görnüşi hakda risala”, “Gözellik kokulary we Jelal syrynyň açylyşy”, “Nejminiň tefsiri”, “Durmuş çeşmesi” atly eserleri we meşhur rubagylary bardyr.
Gündogarda giňden ýaýran rowaýatlaryň birinde, Balhda ýaşan pirleriň biri wagtal-wagtal adamlary ýanyna üýşürip wagyz-ündew eder eken. Ol “Mende Allanyň bardygyny subut edýän ýüz sany delil bar. Geliň öwredeýin” diýip, ýörite sapak berer eken. Emma şol ýere täzelikde göçüp baran bir ýaş ýigidiň onuň maslahatyna barmaýandygyny pire aýdypdyrlar. Pir bu ýigidi öýüne getirmek üçin her hili usullar ulanyp görüpdir, emma ol öz okuwy, ylym-bilimi bilen meşgul bolup ýörüpdir. Ahyry piriň özi ýigidiň huzuryna barypdyr. Onuň näme üçin öz söhbetlerine gatnamaýandygyny, özünde Allanyň hakykatyny subut edýän ýüz deliliň bardygyny aýdypdyr. Ýigit edep bilen jogap beripdir: “Hormatly pir, delil şübhäni aradan aýyrmak üçin gerek. Mende bolsa Allanyň barlygyna hiç hili şübhe ýok, şonuň üçin bu zadyň maňa ähmiýeti ýok. Men özüme gerekli zatlary öwrenmek isleýärin” diýipdir. Taryhçylar bu ýigidiň Nejmeddin Kubradygyny öz eserlerinde ýatlapdyrlar.
Rahmet Gylyjow.
« NEJMEDDIN KUBRA (Üç ýüz altmyş pirli Köneürgenjiň welisi)
Beýik türkmen akyldarlarynyň, keramatly öwlüýäleriniň biri Nejmeddin Kubra Abuljennap Ahmet ibn Omar Hywaky Horezmi, taryhy maglumatlara görä, 1141-nji ýylda gadymy Köneürgençde dogulýar. Şyh Nejmeddin Kubra ýaşlygyndan birnäçe ylymlary çuňňur özleşdirip başlaýar. Hususanda, hadys ylmy, fykh, tefsir we ýene birnäçe ugurlary ymykly özleşdirýär. Sopuçylyk ylmyna ýykgyn edip başlaýar. Nejmeddin Kubra ylym-bilimini artdyrmak üçin döwrüniň möhüm ylmy merkezleriniň birnäçesine gidýär. Nyşapur, Hemedan, Yspyhan, Mekke ýaly şäherler ussat piriň düşläp geçen, ömrüniň gymmatly möwsümlerini geçiren ýerleridir.
-
SiziňÝalyBiri
2 months ago
- + +


text:
Onlaýn fleş oýunlar
Ýagyş ýgyp duranda – ýorgana dolanyp oturşyňa, Internete girip, mugut onlaýn oýunlar oýnandan gowy zat ýokdyr. GameRain.net size registrlenmezden we hak tölezden oýun ummanyna gark bolup, hezil edip saýlama fleş oýunlaryny oýnamagy hödürleýär. Biziň katalogymyzda ähli islegleri kanagatlandyrýan birnäçe müň oýunlar bardyr, şol sanda aýry-aýry oglanjyklar uçin oýunlar we gyzjagazlar uçin oýunlar . Siz edil göwniňiz isleýän onlaýn fleş oýunlary aňsatlyk bilen tapar ýaly, biz elimizden gelenini etdik.
Müňlerçe mugt onlaýn fleş oýunlar, Oglanjyklar uçin oýunlar: atyşykly oýunlar, uruşjagazlar, ýaryşlar, ýakalaşyklar we başga da oýunlar. Gyzjagazlar uçin oýunlar: geýindirmek, nahar taýarlamak, saç bezemek, makiýaž we başga da hemmeler uçin mugt onlaýn oýunlar. Onlaýn oýunlary oýnanyňyzda siz özüňizi her hili al-ýaşyl reňkli düniäleriň gahrymany hökmünde saýýarsyňyz, içgysmany unudarsyňyz we wagtyňyzy hoş geçirersiňiz. Saýtda registrlenmek hökmän däl we işleýşine täsir etirmeýär. Ähli fleş oýunlar we mümkinçilikler size doly göwrümde el ýeterlidir. Bütin dünýä oýunçylaryna goşulyp, GameRain.net -de mugt onlaýn oýunlary oýnaň!


text:
Türkmenistanyň prezidenti geçen aý Daşoguz welaýatyna sapar edende ýerli resmileriň ençemesini wezipesinden boşadypdy.
Azatlyk Radiosynyň ýerli çeşmeleriniň beren maglumatyna görä, Türkmenistanyň prezidenti G. Berdimuhamedow Daşoguz welaýatynda etrap häkimlerini hem olaryň orunbasarlaryny “ýowuz çärelere” duçar edipdir. Bu barada ilkinji bolup Türkmenistanyň Alternatiw täzelikleri guramasy habar berdi.
Ýakynda welaýatyň Gubadag etrabynyň häkiminiň gurluşyk işleri baradaky orunbasary Dynçlyk Otuzow 15 ýyl azatlykdan mahrum edildi diýen habar internet sahypalarynda ýaýrady.
Türkmenistan ýapyk jemgyýet bolansoň, wezipesinden boşadylýanlar ýa başga işe geçirilýän häkimleriň soňky ykbaly barada maglumatylary almak kyn. Adatda bolşy ýaly, wezipeden boşadylan ýokary wezipeli emeldarlar milletiň ünsüni çalt özüne çekýär.
Ýokarky waka dogrusynda geçirilen soraglar esasynda käbir zatlar anyklandy.
Gubadag etrabynyň häkiminiň gurluşyk boýunça orunbasary Dynçlyk Otuzowyň işine Aşgabatda Ýokary suduň günä geçiş bölüminde gaýtadan seredilipdir.
Türkmenistanyň Ministrler Kabinetiniň 16-njy iýunda geçirilen maslahatynda, Daşoguz welaýatynyň 7 etrap häkimi we olaryň orunbasarlary “işde ýol beren kemçilikleri üçin” diýlip, wezipesinden boşadylypdy. Häzire çenli Daşoguz welaýatyndaky ýene 13 ýokary derejeli emeldara soňky duýduryş berlipdi. Daşoguz şäher häkiminiň gurluşyk boýunça orunbasary R. Paýzyllaýew wezipesinden boşadyldy. Gubadag etrap häkimi T. Geldimedow hem işden boşadyldy.
Gurbansoltan eje etrabynyň häkimi R. Orazdurdyýew, Köneürgenç etrap häkimi K. Öwezow, S. Türkmenbaşy etrabynyň häkimi A. Girliýew we başgalar hem wezipesinden aýrylypdylar. Käbir bank işgärleriniň işi bolsa derňewe düşüpdi. Gubadag etrap polisiýa derňewçisi Gylyçbaý Annadurdyýew 18-nji sentýabrda wezipesinden çetleşdirildi.
Oba hojalyk işleriniň pesligi, sosial ähmiýetli we ykdysady ösüşleri dumuşa aşyrmakda haýallyga ýol bereni we başga kemçilikleri üçin, welaýat häkimi O. Gurbannazarowa käýinç yglan edildi. Akdepe etrap häkimi B. Gylyjow, Boldumsaz etrabynyň häkimi B. Arazow, S. Nyýazow adyndaky etrabyň häkimi B. Handurdyýew we onuň orunbasary H. Annamämmedow dagy hem şeýle duýduryş aldylar.
Üstümizdäki ýylda prezident G. Berdimuhamedow hökümet mejlislerinde Türkmenistanyň beýleki welaýatlarynda hem şeýle çäreleri amala aşyryp, wezipe täzelenişlerini girizdi. Ýylyň başyndan awgust aýyna çenli jemi 60 etrap we şäher häkimi wezipesinden boşadyldy. Şunlukda, 56 sany ýokary derejeli emaldar resmi jogapkärçilige çekildi. Olaryň ençemesiniň garşysyna jenaýat işi açylyp, häzirki wagtda derňew-barlag işleri alnyp barylýar.
Elbetde, wezipesinden boşadylanlar we käýinç alanlar hem munuň bilen arkaýyn bolmadylar. Olar Türkmenistanyň Mejlisiniň degişli komissiýasynyň hem Baş prokuroryň öňünde hasabat bermäge borçly edildi. Olaryň her birine ýowuz tertipde kanuny jeza berilmegi mümkin. Häzirki wagtda birnäçe etrap häkimi öý tussaglygynda saklanýar. Olardan biri Lebap welaýatynyň Birata etrabynyň öňki häkimi Atadurdy bolmaly. Daşoguz welaýatynda hem şeýle çäreleri başdan geçirýän bar.
Munuň agyr tarapy şunda, adamlar öz düşen agyr ýagdaýlary barasynda döwlet organlaryna, aklawçylara şol işler boýunça karar kabul edenlerden öz närazylyklaryny aýdyp bilseýärler. Jenaýat jogapkärçiligine, agyr jezalara çekilmegine kanuny jogap tapmaýarlar.
Ynsan haklary Türkmenistanyň esasy meselelerinden biri bolup galýar.


text:
Soňky habarlar
Archive news
Hindistan Respublikasynyň «Nepangar Jagruiti Kala Kendra» halk tans toparynyň konsertlerine çagyrýarys
Türkmenistanyň Medeniýet ministrligi bilen Hindistan Respublikasynyň Türkmenistandaky ilçihanasy Sizi Hindistan Respublikasynyň Garaşsyzlyk baýramynyň şanly 70 ýyllygy mynasybetli Hindistanyň «Nepangar Jagruiti Kala Kendra» halk tans toparynyň konsertlerine çagyrýarlar.
Konsertler 2017-nji ýylyň 23-nji noýabrynda 19.00-da “Watan” kinokonsert merkezinde 2017-nji ýylyň 24-nji noýabrynda 19.00-da Mary welaýatynyň Kemine adyndaky döwlet drama teatrynda geçirilýär.
Giriş tölegsiz.
Eger-de siz sözlemde harp ýalňyşy gören bolsaňyz, şol sözi saýlap Ctrl+Enter basyň


text:
Ýurdumyzda şanly sene — Türkmen halysynyň we dokma senagatynyň işgärleriniň güni giňden hem-de dabaraly bellenilýär. Halkymyzyň özboluşly däplerinden başlanýan haly we dokma işiniň ussatlaryny sylaglamak dabaralary pudagyň işgärlerine çuňňur hormat-sarpanyň nyşanyna öwrüldi, çünki olaryň zehini hem-de joşguny bilen ata-babalarymyzyň özboluşly medeni mirasy aýawly saklanyp we baýlaşyp, dogduk Diýarymyzyň ykdysady kuwwaty barha ýokarlanýar.
Dürli döredijilik duşuşyklary, çeperçilik sergileri hem-de bäsleşikler, sazly çykyşlar we sport ýaryşlary çäreleriň baýramçylyk öwüşginini artdyryp, milli baýlygymyza — türkmen halysyna bagyşlanma öwrüldi.
Gadymy halylaryň reňkleriniň solmaýşy ýaly, el hünäriniň şan-şöhraty hem ýüzýyllyklaryň dowamynda dünýäniň dürli künjeklerinde ýaşaýan köp sanly muşdaklary haýran galdyrmagy dowam edýär.
“Türkmenistan — Beýik Ýüpek ýolunyň ýüregi” diýlip yglan edilen ýylda halyçylaryň we dokmaçylaryň hünär baýramçylygynyň hormatyna geçirilýän medeni çäreler aýratyn many-mazmuna we ähmiýete eýe boldy. Halkymyzyň döredijilik zehini biziň günlerimize gelip ýeten nepis halylarda, ajaýyp matalarda, keşdelerde tutuş dünýä açylýar. Häzir dünýäniň iri muzeýlerinde türkmen ussatlarynyň ençeme nesilleriniň dokan halylarynyň, ýüpekleriniň hem-de egin-eşikleriniň nusgalary taryhy gymmatlyklar hökmünde saklanýar.
Baýramçylygyň hormatyna esasy dabaralar Berkarar döwletimiziň bagtyýarlyk döwründe ata Watanymyzyň gülläp ösüşini we döredijilikli ruhuny alamatlandyrýan ak mermerli gözel paýtagtymyzda geçirildi. Şäher binagärlik toplumlarynyň ajaýyplygy, olara mahsus bolan özboluşly milli öwüşgin daşary ýurtly myhmanlary haýran galdyrýar. Türkmenistanyň döwlet nyşanlaryny bezeýän meşhur haly gölleriniň nagyşlary onuň çeper beýany bolup durýar.
Şanly waka Türkmenistanyň dokma we haly önümleriniň halkara sergisi hem-de Türkmen halyşynaslarynyň bütindünýä jemgyýetiniň XVIII mejlisi bagyşlandy.
Ýurdumyzyň ýeňil senagatynyň gazananlaryny we geljegi uly ugurlaryny şöhlelendirýän bu forumlar dünýäniň dokma senagatynda döwrebap tehnologiýalary hem-de täzelikleri, moda meýillerini görkezmek, bu ulgamda daşary ýurtly kärdeşleri özara bähbitli we uzak möhletleýin hyzmatdaşlyga çagyrmak üçin ajaýyp çärä öwrüldi.
Şu gezekki foruma gatnaşmak üçin Aşgabada dünýäniň ýigrimi ýurdundan kompaniýalara we firmalara wekilçilik edýän toparlaryň düzümi dünýäniň işewür toparlarynyň sazlaşykly ösýän ýurdumyza bolan gyzyklanmasyny, geljegi uly türkmen bazarynda orunlaryny berkitmek, täze hyzmatdaşlar üçin bolsa gatnaşyklary ýola goýmaga bolan islegleri tassyklaýar. Olaryň hatarynda Russiýadan, Germaniýadan, Şweýsariýadan, Belgiýadan, Hytaýdan, Saud Arabystanyndan, Birleşen Arap Emirliklerinden, Hindistandan, Türkiýeden, Singapurdan, Iordaniýadan, Pakistandan, Owganystandan, Litwadan, Gruziýadan, Gazagystandan, Ermenistandan, Özbegistandan iri kärhanalaryň — önüm öndürijileriň hem-de söwda kompaniýalarynyň ýolbaşçylary we hünärmenleri, ylmy-barlag we medeni merkezleriň wekilleri, alymlar, bilermenler, türkmen el halysy sungatynyň muşdaklary bar.
Halkara ykdysady serginiň açylyş dabarasy Söwda-senagat edarasynyň sergi merkezinde guralyp, oňa hökümetiň agzalary, Mejlisiň, ministrlikleriň we pudaklaýyn dolandyryş edaralarynyň ýolbaşçylary, Türkmenistanda işleýän diplomatik wekilhanalaryň baştutanlary hem-de daşary ýurtly işewürler, köpçülikleýin habar beriş serişdeleriniň wekilleri gatnaşdylar. Hormatly myhmanlaryň hatarynda tanymal halyçylar hem-de ýurdumyzyň ähli künjeklerinden önümçiligiň öňdebaryjylary bar.
Ir ertirden bu ýerde baýramçylyk ýagdaýy höküm sürdi. “Dokmaçylar” we “Serpaý” tans toparlarynyň ýerine ýetirmeklerinde Beýik Ýüpek ýolunyň mowzugy beýan edilýär. Türkmen milli konserwatoriýasynyň halk saz gurallarynyň toparynyň ýerine ýetirmeginde ajaýyp halk aýdymlary ýaňlanýar.
Ýygnananlar hormatly Prezidentimiz Gurbanguly Berdimuhamedowyň foruma gatnaşyjylara iberen Gutlagyny uly üns bilen diňlediler, onda ykdysadyýetimiziň ähli pudaklaryny, şol sanda dokma senagatyny ösdürmek, ýurdumyzy senagat taýdan ösen döwlete öwürmek boýunça giň gerimli işleriň amala aşyrylýandygy bellenildi. Pudaga ägirt uly maýa goýum serişdeleri gönükdirilip, döwrüň ösen talaplaryna laýyk gelýän, häzirki zamanyň iň kämil enjamlary bilen üpjün edilen täze dokma toplumlary, haly kärhanalary gurlup, ulanmaga berilýär.
Ýurdumyzyň dokma senagatyny ösdürmäge, ene-mamalarymyzdan miras galan halyçylyk sungatymyzy dünýä ýaýmaga, türkmen halylarynyň gadymy nusgalaryny dikeltmäge mundan beýläk-de uly üns berler. Pudagyň işgärleriniň, çeper elli halyçylarymyzyň ýaşaýyş-durmuş we iş şertlerini has-da gowulandyrmak boýunça ähli zerur çäreler geljekde hem yzygiderli durmuşa geçiriler diýlip, milli Liderimiziň Gutlagynda bellenildi.
Şu gezek geçirilen sergi hem ykdysady taýdan kuwwatly döwlet hökmünde dünýäde öňdäki orunlary eýeleýän, hususan-da, dokma senagatynda ösen Türkmenistanyň gazanan üstünliklerini görkezdi. Diwarlyklaryň ýerleşdirilen bölümleri pudagyň ähli ugurlaryny — güwälendirilen nah ýüplügi we ýüpegi işläp taýýarlamakdan döwrebap dizaýnyň hem-de bezegiň meýillerine kybap gelýän taýýar önümleriň çykarylmagyna çenli iş ugurlaryny wideoşekillerde görkezdiler.
Gündogar bazarynyň özboluşly milli öwüşgini, dürli öwüşginleri hem-de nyşanlary, Beýik Ýüpek ýolunyň gadymy kerwen ýollarynyň ýokary tehnologiýalar asyrynyň hakyky ýagdaýlary bilen sazlaşygynda mähirliligiň we myhmansöýerligiň ýagdaýy serginiň tapawutly aýratynlygy boldy.
Bu ýerde ýurdumyzyň dokma kärhanalarynyň hem-de Merkezi Aziýa sebitinde iri dokma toplumlarynyň diwarlyklarynda pagtany gaýtadan işleýän senagatyň uly mümkinçilikleri bilen tanyşmak bolýar. Dürli tikin önümleriniň, şol sanda garyşyk pagta hem-de emeli süýümlerden dürli önümleriň çykarylyşy innowasiýalara esaslanan dokma önümçiligi tikinçilik we trikotaž pudagyny ösdürmäge kuwwatly itergi berip, içerki bazarda, şeýle hem daşary ýurtlarda türkmen harytlarynyň ýokary düşewüntliligini we bäsdeşlige ukyplylygyny üpjün etdi.
Diwarlyklary ýüplügiň we matalaryň nusgalary — setin, ştapel, atlas, şeýle hem jinsi önümleri we trikotaž, erkekler üçin köýnekler, öý üçin niýetlenen dokma önümleri bezedi. Sowgatlyk bukjalardaky ýorgan-düşek toplumlary, hammam we aşhana esbaplary, tüýjümek matadan önümler, jorap önümleri, lukmançylyk pagtasy hem-de kosmetiki pamyk serişdeleri ünsüňi özüne çekýär. “Türkmenistanda öndürildi” diýen nyşanly, ekologiýa taýdan arassa pagtadan öndürilen önümler — ýurdumyzyň eksportunyň möhüm ugurlarynyň biri, häzir bütin dünýäde ykrar edilýän milli nyşan bolup durýar.
Sergide ýüpekçilik pudagyna aýratyn bölüm bagyşlanyldy. Ýüpekçilik ata-babalarymyzyň hemişe özboluşly senedi bolup geldi. Beýik Ýüpek ýolunyň söwda ugurlarynda iri merkezleriň biri — Gadymy Merw ajaýyp ýüpek matalary bilen şöhratlanyp, olary altyna çalşypdyrlar, Gündogaryň we Günbataryň bazarlarynda uly islege eýe bolupdyr. Häzir hem dünýäniň belli muzeýlerinde gadymy ýüpekleriň we egin-eşikleriň nusgalary taryhy hem-de çeper gymmatlyklar hökmünde saklanylýar.
Ýöriteleşdirilen bölüm ýapraklary ýüpek gurçuklary üçin iým bolup durýan tut agaçlaryny ösdürip ýetişdirmekden başlap, owadan keteni matasynyň ýüpek sapaklaryny taýýarlamaga çenli köp zähmeti talap edýän önümçiligiň tutuş tapgyryny açyp görkezdi. Häzir bu matany eli çeper gelin-gyzlar gadymy däpleri dowam edip, “tara” — kese dokma enjamynda el bilen dokaýarlar. Hut keteni matasy häzir hem gymmatly haryt bolmagynda galýar. Ondan diňe biziň zenanlarymyz milli lybaslary we döwrebap moda köýnekleri tikmek bilen çäklenmän, eýsem, oňa dünýäniň ýokary modalar dünýäsinde hem uly isleg bildirilýär.
Türkmen dokmaçylary panbarhatyň hem önümçiligini sebitde ilkinji bolup, ýola goýdular. Dizaýnçylar we ussatlar bu matanyň dürli görnüşlerini öndürýärler. Olar Ýer ýüzüniň gelin-gyzlarynyň uly isleginden peýdalanýar.
Ýüpek ajaýyp halylaryň önümçiliginde hem zerur bolup, olar şu gün serginiň bölümlerinde hem ýerleşdirildi.
Dokma senagatynyň aýakgap we gön önümleriniň pudagy hem işjeň ösýär. Jinsi matasyny peýdalanmak bilen taýýarlanýan çagalar we sport aýakgaplary, erkekler üçin gönden taýýarlanýan aýakgaplar hem sergide görkezildi.
Dürli öwüşginli sergi “Türkmenhaly” önümçilik birleşiginiň “Çeper” el halyçylyk kärhanasynyň ýurdumyzyň ähli welaýatlarynda ýerleşen bölümlerinde eli çeper gelin-gyzlaryň döredýän gölli we döwrebap halylaryň dürli önümlerini öz içine aldy. Ýokary hilli ýüplügi öndürmek üçin çig mal bolup hyzmat edýän türkmen saryja goýnunyň ýüňüniň nusgalary, ösümlik reňkleriniň esasynda ony boýamagyň döwrebap tehnologiýalary, kämilleşdirilen dokma haly enjamlary — bularyň hemmesini sergide görmek boldy. Bu ýerde şeýle hem sungat derejesine ýetirilen bu çylşyrymly senediň däpleri we syrlary açylýar.
Türkmen telekeçileriniň sowgatlyk işleriniň uly ýygyndysy, ajaýyplygy hem-de döredijilik çemeleşmesi bilen tapawutlanýan milli keşdäniň nusgalary ünsüňi özüne çekýär.
Sergide ilkinji gezek eksport ugurly dokma önümçiliginiň galyndylaryny ikinji gezek gaýtadan işleýän täze pudaklaýyn kärhananyň önümleri hem görkezildi.
Ýurdumyzyň dokma senagatyny batly depginler bilen ösdürmegiň baş ugrunda halkara hyzmatdaşlygynyň pugtalandyrylmagyna öňdebaryjy enjamlary öndürijiler bilen ýakyn hyzmatdaşlyk gatnaşyklarynyň ýola goýulmagyna, täze tehnologiýalaryň önümçilige ornaşdyrylmagyna möhüm orun berilýär. Şunuň bilen baglylykda, her ýyl geçirilýän dokma sergilerine daşary ýurtly gatnaşyjylar, ilkinji nobatda, işiň aýratynlygyny hem-de türkmen kärhanalarynyň isleglerini nazara almak bilen öz täzelikleri bilen tanyşdyrýarlar. Olaryň hatarynda pagta egirme babatda dünýä belli “Rieter” şweýsar kompaniýasy hem-de Germaniýadan, Italiýadan, Belgiýadan dokma enjamlaryny öndürijiler “Demtex” hyzmatlar merkeziniň birleşdirilen bölüminde tanyşdyryldy.
Sergä gatnaşyjylaryň hatarynda senagat kärhanalaryny gurmagyň taslamalaryny amala aşyrmakda netijeli gatnaşyklaryň köpýyllyk tejribesine eýe bolan hyzmatdaşlarymyz hem bar. “Cotam Enterprises Ltd.” türk kompaniýasynyň diwarlygy Ahal welaýatynyň Kaka we Babadaýhan etraplarynda aýratyn gymmatly inçe süýümli pagtany gaýtadan işleýän täze dokma toplumlary barada gürrüň berdi. Şolaryň gurluşygyna şu ýyl “Türkmenistanyň Prezidentiniň ýurdumyzy 2018 — 2024-nji ýyllarda durmuş-ykdysady taýdan ösdürmegiň boýunça Maksatnamasyna” laýyklykda başlandy.
Sergä gatnaşýan moda ulgamynyň ussatlary hem pudaklaýyn forumyň abraýyny tassyklaýarlar. Russiýanyň “RusModa” kompaniýasy sergide “Alexander Terekhow” diýen dünýä belli nyşany bilen tanyşdyrýar. Hakyky ýüpek we täze tehnologik matalardan taýýarlanan taýýar geýimler, owadan hem-de gelşikli köýnekler ýaş dizaýner A.Terehowyň işiniň ýüzi bolup durýar. Olar şu gün halkara sergisiniň çäklerinde guralan moda dabarasynda görkezildi.
Nusgalyk egin-eşikleriň baýramçylyk görkezilişini Aşgabadyň Modeller öýi açdy. Ýurdumyzyň dizaýnerleri hemişe täze çözgütleriň gözleginde bolup, öz işlerine özboluşly öwüşgini, türkmen nagyşlaryny we göllerini, el keşdesiniň owadanlygyny girizmäge çalyşýarlar. Gadymy gündogaryň rowaýatlar we ertekiler dünýäsine alyp gidýän “Ýüpek ýoly” atly agşam we toýda geýilýän lybaslaryň häzirki ýygyndysy bu sungatyň hakyky nusgasy, häzirki zaman biçüwiniň milli lybasyň däpleri bilen sazlaşygynyň beýany bolup durýar. Şifondan, taftadan, mahmaldan, keteniden tikilen ajaýyp köýnekleri görkezýän gyzlarymyzyň ajaýyp syratlary tomaşaçylary haýran galdyrýar.
Modeller öýüniň dokma önümçiliginde özleşdirilen örülen ýüpek matadan taýýarlanan özboluşly çagalar egin-eşiklerine hem aýratyn üns berildi.
Russiýaly myhman A.Terehowyň işi — bir wagtyň özünde asyllylygy hem-de zenan syratyny beýan edýän ajaýyp we gelşikli köýnekleriň görkezilişi täsin şüweleňi jemledi.
Türkmen halysynyň we dokma senagatynyň işgärleriniň gününe bagyşlanan serginiň çäklerinde pudagyň iň gowy işgärlerine, önümçiligiň öňdebaryjylaryna hormatly Prezidentimiz Gurbanguly Berdimuhamedowyň adyndan hormat hatlary hem-de gymmatly sowgatlar gowşuryldy.
Şu gün Dokma senagaty ministrliginiň maslahatlar zalynda Türkmen halyşynaslarynyň bütindünýä jemgyýetiniň XVIII mejlisi geçirildi. Oňa gatnaşyjylaryň hatarynda Germaniýadan, Türkiýeden taryhçy alymlar hem-de sungatşynaslar, bilermenler, ussat halyçylar we haly muşdaklary, täze tehnologiýalary işläp taýýarlaýjylar, Eýran Yslam Respublikasynyň Gülüstan welaýatynyň Halyçylar assosiasiýasynyň, Dünýä türkmenleriniň ynsanperwer birleşiginiň Owganystandaky bölüminiň, Özbegistanyň milli medeni merkeziniň wekilleri boldy.
Türkmen halkynyň ruhy hem-de medeni mirasyny aýawly saklamagyň we giňden ýaýmagyň, el halyçylygynyň hem-de amaly-haşam sungatynyň beýleki görnüşleriniň milli däplerini baýlaşdyrmagyň wezipelerini çözmekde, pudaga täze senagat tehnologiýalaryny işläp taýýarlamak we ornaşdyrmak, şol sanda ýüňi işläp taýýarlamak hem-de boýamak işlerine ornaşdyrmak wezipelerini çözmekde gazanylan üstünlikler ýygnananlaryň üns merkezinde boldy. Foruma gatnaşyjylar çykyşlarynda gadymy haly gölleriniň gelip çykyşynyň taryhy we aýratynlyklary, beýleki ýurtlarda we dürli taryhy döwürlerde haly sungatynyň ösüşi babatda ylmy-barlaglaryň netijeleri hakynda habar berdiler.
Bellenilişi ýaly, halyçy türkmen gelin-gyzlarynyň elde dokan halylary köp wagtdan bäri dünýä meşhurlygyna eýe bolup, häzir hem ählumumy üns merkezinde durýar. Türkmen halylarynyň hemişelik, öçmejek gözelligi hakynda söhbet açýan “Janly rowaýat” we “Arşyň nepisligi” atly kitaplaryň, “Türkmenistan — Beýik Ýüpek ýolunyň ýüregi” atly täze işiň awtory hormatly Prezidentimiz Gurbanguly Berdimuhamedowyň milli halyçylyk sungatynyň şanly däplerini ösdürmekde we artdyrmakda giňden goldaw bermegi we şahsy goşandy netijesinde, ol häzirki wagtda mynasyp dowamyna eýe boldy. Bu gün gadymy söwda ýollarynyň täze görnüşde dikeldilýän döwründe medeni gymmatlyklary giňden alyşmak üçin mümkinçilikler açylýar, ýurdumyzyň myhmanlary öz ýanlary bilen ýadygärlik üçin ajaýyp halylary we ýaglyklary, lybaslary, dürli sowgatlyk önümleri alyp gidýärler. Olar halkymyzyň özboluşly medeni mirasynyň aýrylmaz bölegini düzýär.
Şu gün agşam ýurdumyzyň medeniýet işgärleriniň hem-de sungat ussatlarynyň gatnaşmagynda geçirilen uly konsert dokma we halyçylyk pudagynyň işgärleri, aşgabatlylar hem-de paýtagtymyzyň myhmanlary üçin ajaýyp sowgat boldy.
Dokma we haly önümleriniň halkara sergisi öz işini 28-nji maýda tamamlar.
Türkmen halysynyň we dokma senagatynyň işgärleriniň gününiň hormatyna dabaralar
Ýurdumyzda şanly sene — Türkmen halysynyň we dokma senagatynyň işgärleriniň güni giňden hem-de dabaraly bellenilýär. Halkymyzyň özboluşly däplerinden başlanýan haly we dokma işiniň ussatlaryny sylaglamak dabaralary pudagyň işgärlerine çuňňur hormat-sarpanyň nyşanyna öwrüldi, çünki olaryň zehini hem-de joşguny bilen ata-babalarymyzyň özboluşly medeni mirasy aýawly saklanyp we baýlaşyp, dogduk Diýarymyzyň ykdysady kuwwaty barha ýokarlanýar.


text:
"Sarp ediş" karzy
Raýatlara sarp ediş maksatlary üçin karzlary boýunça 20 müň manatdan ýokary bolmadyk möçberde karz sorap ýazan haýyşnamalaryna etrap şahamçalarynda, 30 müň manatdan ýokary bolmadyk möçberde karz sorap ýazan haýyşnamalaryna welaýat şahamçalarynyň we Amallar Müdirliginde, 30 müň manatdan ýokary möçberde karz sorap ýazan haýyşnamalara T “Daýhanbank” DTB-nyň merkezi karz toparynda seredilýär.
Raýatlara nagt we nagt däl görnüşinde 14% derejesinde, 3 aý ýeňillikli döwür bilen2 ýyl möhleti bilen karz berilip bilner.
Türkmenistanyň Prezidentiniň 2014-nji ýylyň 28-nji fewralyndaky 13513 belgili kararyna laýyklykda, Türkmenistanyň raýatlaryna ýaşaýyş jaýyny gurmak üçin 50 müň manatdan ýokary bolmadyk möçberde karz sorap ýazan haýyşnamalaryna etrap (şäher), welaýat şahamçalarynyň we Amallar Müdirliginiň, 50 müň manatdan ýokary möçberde karz sorap ýazan haýyşnamalara T “Daýhanbank” DTB-nyň merkezi karz toparynda seredilýär.
Raýatlara nagt we nagt däl görnüşinde 8% derejesinde, 1 ýyl ýeňillikli döwür bilen 3 ýyla çenli karz berilip bilner.
Türkmenistanyň Prezidentiniň 2011-nji ýylyň 2-nji sentýabrynda çykaran 11817 belgili kararyna laýyklykda, Durmuş guran ýaş maşgalalara zerur bolan öý goşlaryny we hojalyk harytlaryny satyn almak üçin ýeňillikli karzlar öý goşlaryny we hojalyk harytlaryny satyn almak üçin 6 müň manat möçberde karz sorap ýazan haýyşnamalaryna etrap (şäher), welaýat şahamçalarynyň we Amallar Müdirliginiň karz toparlarynda seredilýär.
Karzlar nagt we nagt däl görnüşinde 1% derejesinde, ýeňillikli döwür berilmezden 3 ýyla çenli karz berilip bilner.


text:
Germaniýanyň federal prokuratura edarasy gelejekde Eýranyň ýokary ruhany lideri bolmagy mümkin diýlip atlandyrylýan we häzirki wagt Germaniýada saglygyna seretdirýän ýokary derejeli eýranly ruhana garşy aýyplamalary ýöňkemegi ýa-da ýöňkemezligi derňeýär.
9-njy ýanwarda Germaniýanyň prokuratura edarasynyň metbugat wekili öňki nemes kanunçykaryjysy tarapyndan Aýatollah Mahmud Haşemi Şahrouda garşy şikaýat arzasynyň gelip gowuşandygyny tassyklady. Bu şikaýatda Şahroudi Eýranyň Adalat ministrliginiň ýolbaşçysy wezipesinde işleýän döwründe ýüzlerçe ölüm kararlaryna syn etmek arkaly, “adamzada garşy jenaýatlary” amala aşyrmakda aýyplanýar.
Prokuratura edarasy Germaniýanyň “Green Party”, ýagny “Ýaşyl partiýasynyň” öňki kanunçykaryjysy Wolker Bekiň (Volker Beck) şikaýaty dogrusynda herekete geçmegi ýa-da geçmezligi kesgitlemek üçin näçe wagt möhletiniň gerekdigi barada hiç zat aýtmady.
Eýranyň ýokary ruhany lideri Ali Hameneýiniň mirasdüşeri bolmagy mümkin diýilýän Şahroudi Germaniýanyň demirgazygyndaky Gannower şäherindäki newrologik bejergi merkezinde salygyna seretdirýän döwri protestçileriň we tankytçylaryň ünsüni özüne çekdi.
8-nji ýanwarda Germaniýanyň “Bild” atly gazeti “Eýranda ölüm kazysy, Germaniýada eljiredilýän näsag” diýen sözbaşy bilen makala çap etdi.


text:
Daşoguzda býujet işgärleriniň köpçülikleýin ýagdaýda çekilmeginde, prezident Gurbanguly Berdimuhamedowyň ýazandygy aýdylýan kitabynyň esasynda, çeper film surata düşürilip başlandy.
Soňky iki hepdeden bäri ýurduň demirgazyk welaýatynyň taryhy sebitlerinde Berdimuhamedowyň “Türkmenistan – Beýik Ýüpek ýolunyň ýüregi” atly kitabynyň surata düşüriliş işleri alnyp barylýar.
Ýerli medeniýet işgärleriniň Azatlyk Radiosyna aýtmagyna görä, çeper film Was düzlügidäki Aşykaýdyň pir ýadygärliginde, Köneürgenç we Görogly etraplarynyň taryhy sebitlerinde surata alynýar.
Şol bir wagtda, bu işlere Daşogzuň býujet işgärleriniň mejbury ýagdaýda çekilýändigi barada köp sanly maglumat gelip gowuşýar. Adamlar uzak, kä halatlarda ýüzlerçe kilometr aralygy söküp, uzakly gün sowuk howa şertlerinde dekorasiýalary dikmek, töweregi arassalamak işlerine gatnaşdyrylýarlar.
“Ýakynda Köneürgençde surata düşürdiler. 100-den gowrak ak öýleri dikip, 50 töweregi düýäni bezediler. Bu ýere Boldumsaz, Gubadag, Saparmyrat Türkmenbaşy etraplarynyň býujet işgärlerini getirip, birtopar gara işleri: garlary artmak, arassaçylyk geçirmek, ak öýleri gurmak ýaly işlerde işletdiler” diýip, Gubadag etrabynyň mugallymlarynyň biri Rahat (ady üýtgedilen – red.) Azatlyk Radiosyna gürrüň berdi.
Rahat ähli harajatlary özleriniň çekmelidigini, şeýle-de, bellenilen ýerlere özleriniň aşmaly bolýandyklaryny aýdýar: “Ylalaşyp bilseler, käbir işgärler ulagly kärdeşleriniň benzin hakyny töläp, şolar bilen aşýarlar. Beýlekileriň hersi öz başyny özleri çaramaly. Eger myhman ýeri bolsa, mejbury gatnadylýan işgärler şol ýerde galýarlar; bolmasa-da, her gün yzyna uzak aralygy sökmeli bolýarlar”.
Rahat filmiň surata düşüriliş işlerine kömek bermekden ýüz öwrenleriň işinden kowuljakdygy bilen haýbat atylýandygyny; käbir işgärleriň hem gününe 40 manat töläp, ornuna başga birini ýollaýandyklaryny-da sözüne goşdy.
Galyberse-de, filmde köpçülikleýin sahnada surata düşýän medeniýet işgärleriniň zerur bolan lybaslary öz hasaplaryna almaly edilendigi barada hem bu filmde surata düşýän oýunçylaryň biri atlandyrylmasyzlyk şerti bilen Azatlyk Radiosyna gürrüň berdi.
Prezidentiň “Türkmenistan - Beýik Ýüpek ýolunyň ýüregi” atly kitaby şu ýylyň oktýabrynda ilata hödürlenipdi. Munuň yzy bilen, kitap türkmen mediasynda giňden mahabatlandyrylyp, şeýle-de, onuň Germaniýa, Awstriýa, Saud Arabystany, Hytaý ýaly ýurtda tanyşdyrylyş dabaralarynyň geçirilendigi habar berildi. Mundanam başga, kitabyň ady 2018-nji ýylda geçmeli Ýaşulular Maslahatynyň şygary hökmünde saýlandy.
Berdimuhamedow 2006-njy ýylyň aýagynda häkimiýet başyna gelmeginden ozal nähilidir bir kitap çykarandygy barada maglumat bolmasa-da, prezident döwründe sportsmen, aýdymçy we sazanda, awtosürüji, atşynas, ussat çapyksuwar hökmünde tanaldy. Indi Berdimuhamedowyň adyndan 40 töweregi kitaby çap edildi. Diňe 2016-njy ýylda onuň adyndan 7 kitap çykdy.
Türkmen telewideniýesi Berdimuhamedowyň täze kitaplaryny Ministrler kabinetiniň mejlisinde egindeşlerine sowgat berşini we olaryň ony epilip, maňlaýlaryna sylyp kabul edişlerini görkezerdi. Şeýle-de, prezidentiň kitaplary indi telewideniýede okalyp, okyjylara mawy ekran arkaly hem ýetirilýär.
Bellemeli ýeri, öňki prezident Saparmyrat Nyýazow hem kitap ýazardy we “şa şahyr” diýip taryplanardy, emma indi onuň kitaplarynyň ornuny Berdimuhamedowyň eserleriniň barha kän eýeläp başlandygyna üns çekilýär.


text:
Berkarar döwletimiziň bagtyýarlyk döwrüniň jemleýji ýyly bilen agzybir türkmen halkymyz uly dabara hem şowhun bilen hoşlaşdy. Türkmenistanyň Kärdeşler arkalaşyklarynyň Lebap welaýatynyň Garaşsyzlyk etrap birleşmesi tarapyndan Garaşsyzlyk etrabynyň «Iki dogan» toý mekanynda Täze ýyl baýramçylygy mynasybetli şatlyk-şagalaňa beslenen çäre geçirildi.
Bu dabaraly çärä edara-guramalaryň agzalary, jemgyýetçilik guramalary, il sylagly ýaşulular, mekdep okuwçylary gatnaşdylar. Dabarada çykyş edenler tamamlanan Mirasa sarpa goýmak, Watany özgertmek ýylynda tutuş ýurdumyzda, şol sanda uly zähmet ýeňişleriniň gazanylandygyny buýsançly nygtap, Täze ýylda hem külli türkmen iline rowaçlyk, öý-ojaklara rysgal-bereket arzuw etdiler. Soňra etrabyň ussat aýdymçy-sazandalarynyň, folklor, tans toparlarynyň ýerine ýetiren aýdym-sazly we joşgunly tanslary il agzybirliginiň, eşretli zamanamyzyň, bosagadan ätlän Täze ýylyň waspy bolup ýaňlandy.
Dabara gatnaşanlara Türkmenistanyň Kärdeşler arkalaşyklarynyň Garaşsyzlyk etrap birleşmesi tarapyndan Täze ýyl sowgatlary gowşuryldy.
Dinara ROZYBAÝEWA,
Türkmenistanyň Kärdeşler arkalaşyklarynyň
Lebap welaýat Garaşsyzlyk etrap birleşmesiniň hünärmeni.
10.01.2017 ýyl.


text:
Hormatly müşderiler! “SMS Nesibe” wiktorinanyň gutarmagyna sanalgyja günler galdy. Iň ýakyn günlerde , 30 sentýabrda , Biz esasy utuşy oýnaýarys – Gündelik durmuşda ulanylýan tehnikalar: sowadyjy, geýim ýuwulýan maşyn, noutbuk we Samsung Galaxy S 9 telefony. Has köp dogry jogaby beren her taraplaýyn bilimli müşderi ähli tehnikalary utar.
Esasy utuşa eýe bolmak mümkinçiligi hemmede bar – munuň üçin 90-dan gowrak “ Bagtly SMS” pakedyny almaly we ahyrky oyunuň çakylygyna garaşmaly. Öňki üstünlikler hasaba alynanok, şeýlelikde, hemme gatnaşyjylar deň ýagdaýda bolýar. Ýatladýarys! “SMS Nesibe” wiktorinasyna gatnaşmak üçin *123# belga USSD buýrugyny ugratmaly ýa-da 123 belgä islendik sms hatyny ýazyp ugratmaly. “SMS Nesibe” pakedynyň bahasy 1,5 manat, satyn alynjak paketlaryň mukdary - çäksiz. Sizi wiktorina gataşyjylarymyzyň arasynda garaşýarys we size üstünlikler arzuw edýaris!


text:
Ermenistanda Serž Sarkisian wezipe başyndan çekilip, protestçileriň lideri Nikol Paşinian türmeden boşadyldy.
Paşinian 23-nji aprelde Ýerewanyň köçelerinde protestçiler tarapyndan şatlykly garşylanyp, olara goşuldy.
Читайте также на русском
Protestçi toparlar 23-nji aprelde 11 gün bäri üznüksiz dowam edýän demonstrasiýalarda ermeni paýtagtynyň dürli ýerlerinde ýöriş we üýşmeleň geçirdiler. Protestler on ýyllap ýurda prezidentlik eden Serž Sarkisianyň üstümizdäki aý premýer-ministrlik wezipesine geçmegine garşy gönükdirildi.
Täze we uly üýşmeleň öten agşam ýerli wagt bilen sagat ýedide, Ýerewanyň merkezi Respublika skwerinde geçdi. On müňlerçe adam bu ýere ýygnanyp, Sarkisian bilen onuň hökümeti iş başyndan çekilýänçä, her gün protest geçirjekdiklerini aýtdylar.
Içeri işler ministrligi özüniň protestçileriň işlerine gözegçilik edýändigini we “gatnawyň bilkastdan kesilmegine” ýol bermejekdigini bildirdi.
Parahatçylykly protestler Daglyk Garabag sebäpli Ermenistan bilen Azerbaýjan arasynda barýan konflikt zerarly ysgyndan gaçan regionda ýerleşýän we Orsýetiň ýarany bolan 3 million ilatly öňki Sowet respublikasyny çagşatdy.
Demonstrasiýalar üstünlikli bolup çyksa, onda bu parahat ilatyň protest bilen Sowet Soýuzynyň öňki respublikasynda güýçli syýasy üýtgeşikligi amal aşyrdygy bolýar.
Protestler Gürjüstan, Azerbaýjan, Türkiýe we Eýran bilen serhetdeş bolan uly şäherler Gýumri bilen Wanadzorda-da geçdi.
22-nji aprelde Sarkisian bilen geçirilen gepleşik netije bermänindan soňra oppozision kanun çykaryjy Paşinian tutuldy. Protestçileriň lideri gürleşilmeli zat diňe wezipe başyndan çekilmek diýeninden soňra, Sarkisian gepleşikden çykyp gitdi.
Paşinian ýüzlerçe adamdan ybarat tarapdarlary bilen şäheriň Erebuny etrabyna barýarka, ýüzi nikaply polisiýa işgärleri we beýleki howpsuzlyk güýçleri tarapyndan tutuldy.
Polisiýa soňra Ýerewanyň dürli ýerlerine ýygnanan märekäni dagatmaga synanyşanda, polisiýa bilen käbir protestçiler arasynda çaknyşyk turdy.
Şol gün oppozisiýadaky iki kanun çykaryjy bilen 230-dan agdyk protestçi tussag edilse-de, on müňlerçe adam agşamara Respublika skwerine ýygnandylar. Saglygy goraşyş ministrligi protestler bilen baglylykda, ýedi adamyň keselhana düşendigini habar berdi.
22-nji aprelde baş prokuroryň edarasy Paşinian bilen oppozision kanun çykaryjy Sasun Mikaelian we Ararat Mirzoianyň rugsat edilmedik üýşmeleňleri ýola goýandyklary üçin, 72 sagatlap saklanjakdyklaryny aýdyp, olaryň tarapdarlaryny köçeleri we döwlet binalarynyň girelgelerini baglamazlyga çagyrdy.
Sarkisian bilen Paşinianyň duşuşygy Sarkisianyň takmynan üç minutdan soňra öz garşydaşyny basyş etmek isleýänlikde aýyplap, çykyp gitmegi bilen tamamlandy.
Paşinian Sarkisian reallyk bilen arabaglanyşygy ýitiripdir diýip, öz tarapdarlaryny köplük bolup, tutuş ýurtda parahatçylykly protest geçirmäge çagyrdy.
Ol öz bildirmegine görä, prezidente hökümet bilen “Serž Sarkisianyň wezipeden çekilip, parahatçylykly geçiş” hakda gürleşjekdigini aýdypdyr. Ol şeýle hem protestler parahatçylykly bolsa, polisiýa olary bozmaly däl diýdi.
Sarkisian 17-nji aprelde, ýagny iki möhletli prezidentligi tamamlananyndan 8 gün soňra, parlament tarapynda premýer-ministrlige saýlandy. Onuň özüniň saýlap tutan oruntutary Armen Sarkisian bolsa parlament tarapyndan saýlanyp, 9-njy aprelde prezidentlik wezipesine geçdi.
Tankytçylar Sarkisian Ermenistany Moskwa we özüniň ýakyn gatnaşygy bolan prezident Wladimir Putine ýakyn ýaran etdi diýýärler. Ermenistan Ýewrazia ykdysady bileleşigi bilen Kollektiw howpsuzlyk guramasynyň agzasy. Bu regional toparlary bolsa Putin sebitde öz täsirini saklap galmak üçin ulanýar diýilýär.
Putiniň özi-de häkimiýet başynda galmak maksady bilen prezidentlik wezipesinden premýer-ministrlik wezipesine geçip, 2008-nji ýylda hökümet baştutany boldy, 2012-nji ýylda bolsa ýene prezident bolup, iş başyna geçdi.
Ençeme ýyllap premýer-ministr bolup işläninden soňra döwlet baştutany bolmak üçin, bir wezipeden beýleki wezipä geçen ýene bir regional lider Türkiýäniň prezidenti Rejep Taýýyp Erdogan.
Birleşen Ştatlaryň Ermenistandaky ilçihanasy 22-nji aprelde bir beýannamada, polisiýa bilen protestçileri “gazaply hereketlerden saklanmaga” we “dartgynlygyň güýçlenmeginiň öňüni almaga” çagyrdy.
Beýannamada: “Žurnalistlere we demonstrantlara garşy gazaply hereketler baradaky habarlar bizi aladalandyrýar. Biz polisiýa ýa protestçilere garşy gönükdirilen gazaply hereketlere jogapkärleriň kanuny jogapkärçilige çekilmegini nygtaýarys” diýilýär.
Bu aralykda Ýewropa Bileleşiginiň baş diplomaty Federika Mogerininiň sözçüsi Ýewropa Bileleşigi ermeni häkimiýetlerinden “bu hukugy doly hormatlap, kanuny adalatly we ýaraşykly şekilde ýerine getirmegine garaşýar” diýdi.


text:
Halkara zenanlar gününe bagyşlandy
2018-nji ýylyň 2-nji martynda Türkmenistanyň Döwlet medeniýet merkeziniň Döwlet muzeýinde Halkara zenanlar güni mynasybetli guralan “Bagtyýar zamanyň türkmen gelin-gyzlary” atly serginiň açylyşy boldy.
Serginiň açylyş dabarasyna ýurdumyzyň halk hojalygynyň dürli pudaklarynda yhlasly zähmet çekýän zenanlar, döredijilik we medeniýet işgärleri, il içinde sylagly ak saçly enelerimiz, ýokary okuw mekdepleriniň talyp gyzlary gatnaşdylar.
Duşuşygy Türkmenistanyň Döwlet medeniýet merkeziniň Döwlet muzeýiniň direktory, taryh ylymlarynyň kandidaty Ö. Mämmetnurow açdy we ýygnananlary Halkara zenanlar güni bilen gyzgyn gutlady. Ol öz çykyşynda Berkarar döwletimiziň bagtyýarlyk döwründe ýurdumyzda zenanlara uly sarpa goýulýandygyny buýsanç bilen nygtady.
Hormatly Prezidentimiz Gurbanguly Berdimuhamedow her ýyl bu baýramçylyk mynasybetli kümüş saçly käbelerimizi, baýdak boýly gelinlerimizi, eýjejik uýalarymyzy, çagalar bagynyň körpe gyzjagazlaryny, okuwçy we talyp gyzlarymyzy Şa serpaýy bilen begendirýär. Milli Liderimiziň özleri baradaky aladasyndan ruhlanýan gelin-gyzlarymyz Berkarar Watanymyzyň gülleýişli ösüşlerine, ýaş nesli ýokary watançylyk ruhunda, sagdyn bedenli edip ýetişdirmeklige goşantlaryny gaýgyrman zähmet çekýärler.
Türkmenistanyň milli konserwatoriýasynyň ýanyndaky ýörite sazçylyk mekdep-internatynyň “Japbaklar” aýdym-saz toparynyň körpe agzalarynyň ýerine ýetiren “Eje jan” we “Mekdebim” diýen aýdymlary dabara özboluşly şatlyk-şowhun çaýdy.
Soňra dabarada Türkmenistanyň halk ýazyjylary, halypa şahyrlar Atamyrat Atabaýew, Orazguly Annaýew, Türkmenistanyň at gazanan medeniýet işgäri, şahyr Döwletgelgi Annamyradow, “Ekologiýa medeniýeti” žurnalynyň bölüm redaktory, şahyr Jumamyrat Artykow, “Esger” gazetiniň bölüm müdiri, şahyr Atanyýaz Hangeldiýew çykyş etdiler. Olaryň okap beren goşgularynda bu günki ajaýyp döwrümiz, gelin-gyzlarymyzyň asyllylygy, gözelligi, belent adamkärçilik sypatlary ussatlarça wasp edilip, ýygnananlara ruhy lezzet paýlady. Dabarada Magtymguly adyndaky Türkmen döwlet uniwersitetiniň geografiýa fakultetiniň professory, geografiýa ylymlarynyň kandidaty Amanguly Magtymow, TYA-nyň merkezi kitaphanasynyň direktory Şemşat Altyýewa, Aşgabat şäheriniň ýaşulular geňeşiniň agzasy, 52-nji orta mekdebiň mugallymy Ogulnabat Oglakowa, Türkmenistanyň milli konserwatoriýasynyň ýanyndaky ýörite sazçylyk mekdep-internatynyň direktory Berdiniýaz Babanyýazow, TYA-nyň Taryh institutynyň uly ylmy işgäri Tyllanur Ataýewa, Türkmenistanyň Saglygy goraýyş we derman senagaty ministrliginiň bölüm müdiri Gülnabat Çaryýewa we Türkmenistanyň Ulag we aragatnaşyk institutynyň mugallymy Gülşirin Agaýewa çykyş edip, ýygnananlary golaýlap gelýän Halkara zenanlar güni bilen tüýs ýürekden gutladylar.
Olaryň nygtaýşy ýaly, bu ýyl hormatly Prezidentimiziň başlangyjy bilen “Türkmenistan – Beýik Ýüpek ýolunyň ýüregi” ýyly diýlip yglan edildi. Milli mirasymyzyň ajaýyp nusgalary bolsa, elbetde, çeper elli gelin-gyzlarymyzyň döredijilik zehini bilen baglydyr. Geçmişde gelin-gyzlarymyz dokaýan halylarynda, çekýän keşdelerinde halkymyzyň taryhyny özboluşly şekilleriň, nyşanlaryň üsti bilen şöhlelendirmegi başarypdyrlar hem-de gadymyýeti şu günümize baglapdyrlar. Hut Beýik Ýüpek ýoly arkaly türkmen zenanlarynyň gol hünäri bolan nepis halylarymyz bütin dünýä ýaýrapdyr. Galyberse-de, Merkezi Aziýada ýüpekçiligiň has gadymy döwürlerde giňden ýaýrandygy bellidir. Şol sanda türkmen gelin-gyzlary özleriniň gaýtalanmajak milli aýratynlyklara eýe bolan ýüpek matalaryny, ketenileri dokapdyrlar.
Serginiň açylyş dabarasyndan soňra myhmanlar Türkmenistanyň Döwlet muzeýine aýlanyp, bu ýerde ýerleşdirilen muzeý gymmatlyklary bilen tanyş boldular.
Sergide muzeýiň gaznasynda saklanylýan zenan şaý-sepleri, milli zenan lybaslarymyzyň gadymy nusgalary, halylaryň dürli görnüşi, ussat suratkeşlerimiziň eserleri hem-de häzirki döwürde döredilen zergärçilik eserleri görkezilýär.
Sergide ýerleşdirilen gymmatlyklaryň köp öwüşginli bolmagy myhmanlarda ýatdan çykmajak täsir galdyrdy.


text:
TM HYZMAT BILMELI
Gippersesly uçar 2 sagatda Pekindan
Nýu-Ýorka ýolgaçylary
eltmek mümkinçiligini döreder.
Hytaýda çalt depginde täze gipersesli uçaryň üstünde işler alnyp barylýar. Aýtmyşlara görä, uçaryň bady 8500 km/s bolmaly, bu bolsa sesiň tizliginden 6.5 esse çaltdyr.
Hytaý ylymlar akademiýasynyň alymlary bu uçaryň proektlaryny çyzyp, üstünde işleýärler. Uçar Pekindan Nýu-Ýorka birnäçe sagadyň dowamynda ýolagçylary we ýükleri daşamak üçin niýetlenilýär. Häzirki wagtda bu aralygy geçmek üçin 14 sagada golaý wagt gerek bolup durýar.
Kiçeldilen kopiýasyny eýýämden aerodinamik turbada test edildi. Döredijileriň aýtmagyna görä, test edilende uçar 6115 km/s-dan 8500 km/s aralykdaky tizlige çenli bat alyp bilipdir, diýmek tejribe üstünlikli geçdi.
Uçara at hem dakyldy – I-Plany. Emma ilkinji modeliň haçan çykjagy hakda, hiç hili maglumat aýdylmady.
Makala baha ber:
Okaldy: 349. Şü gün okaldy: 2
Makala hakda pikiriňiz paýlaş! (diňe adyňyzy görkezseňiz bolýar)
(0)
Teswir galdyr
Makalany haladyňmy? Onda salgysyny (ssylkasyny) dostlaryň bilen paýlaş!
Okamagy maslahat berýäs
TM HYZMAT-dan REKLAMA
-
Jadyly Catering
-
Шашлыки Дяди Камо
-
Şeýdaýy Gelinlik salony
-
Gozgalmaýan emläk


text:
Häzirki wagtda Krymda näçe sany rus harbysy bar?
Ukrain häkimiýetleri Krym ýarymadasynda häzirki wagtda 16 müňe golaý rus harbylarynyň bardygyny aýdýar. Bu sanyň gün geçdigiçe köpelýändigi hem nygtalýar.
Harby güýçler boýunça halkara analitikler hem Krymdaky rus esgerleriniň sany barada ukrain häkimiýetleriniň berýän maglumatlary bilen ylalaşýarlar. “Jane’s Defense” atly hepdelik žurnalyň habarçysy Tim Ripliýniň aýtmagyna görä, 28-nji fewraldan soň Orsýet özüniň 6 müň ýa-da 7 müň esgerini Krymda ýerleşdiripdir. Şeýle-de Ripliý Orsýetiň Krymdaky Gara deňiz flotunda şu wagta çenli “köp boldy” diýlende 11 müň adam saklandygyny hem aýdýar. Ýöne olaryň köpüsiniň deňizçi we kömekçi işgärler bolandygy nygtalýar. Häzirki wagtda Krym ýarymadasyndaky rus harbylary barada aýdylanda bolsa, olar sözüň doly manysyndaky gury ýer goşunlaryna degişli harbylardyr.
Krymdaky rus harbylarynyň 2 müňüsi Orsýetiň 810-njy Deňiz-pyýada goşunlaryna degişli bölümiň gullukçylarydyr. Agzalýan harby bölüm Gara deňiz flotuna degişli. Krymda bolup geçen soňky gabawlary amala aşyrmaga , esasan, şol bölümiň harbylarynyň gatnaşandygy anyklanylypdyr.
Krymda täzelikde dislosirlenen rus harbylary barada nämeler bilýäris?
Orsýet Kryma täzelikde goýberen nyzamly goşunlaryny, Gara deňiz flotunda gulluk edip ýören harbylardan däl-de, gönüden-göni ýurduň içindäki harby bölümlerden ugratdy.
Ripliý bu barada şeýle gürrüň berýär: “Orsýet Kryma ugradan harbylaryny howa arkaly ýa-da deňziň üsti bilen ugratmaly boldy. Ol ýerde yzygiderli harby howa gatnawlary amala aşyrylýar. Ukrainadaky köp sanly “howa güýçlerine” degişli harby birikmelere Orsýet gözegçilik edýär. Şeýle-de olar Krymdaky bir gämi portuny hem ele geçirdiler. Agzalýan port Orsýetiň Kuban regionyna gaty ýakyn. Diýmek, ruslar şol portuň üsti bilen Kryma öz harby goşunlaryny we harby ulaglaryny geçirdiler”.
Düýbi Londonda ýerleşýän, garaşsyz “Çaknyşklaryň barlagy we analizi” merkeziniň direktory Kristofer Langton Orsýetiň soňky dislosirlän harbylarynyň aglaba böleginiň, easasan, Don boýundaky Rostowdaky harby birikmelerden alnandygyny aýdýar: “Esgerleriň harby lybaslaryna seretseň, olar entek “geýilmändir”. Täzeje. Olaryň eginlerinde hatda pogonlary hem ýok. Orsýet şeýle taktikany 2008-nji ýylda Gürjüstanda synagdan geçiripdi. Şonda, haçan-da orslaryň parahatçylyk goşunlary Gürjüstana girenlerinde, harby lybaslaryny çalşypdylar. Olar parahatçylygy “alamatlandyrýan” pogonlaryny aýryp, Gürjüstana şeýle giripdiler. Diýmek, indi nämeler bolar? Noworossiýskde Orsýetiň deňiz-pyýada goşunlaryna degişli birikmeleri bar. Onda ýokary derejede taýýarlykly harby türgenler gulluk edýärler. Şeýle-de şol harby strukturanyň düzüminde iki sany “aýratyn taýýarlykly, ýörite birikmeleriň” harbylary bar”.
Orsýetiň Ukraina bilen baglaşan şertnamalarynyň çäginde orslary nämeler çäklendirýär?
Orsýetiň Ukraina bilen baglaşan birnäçe harby we howpsuzlyk şertnamalarynyň çäginde olaryň Krym ýarymadasynda 25 müň sany harby gullukçy saklamaga hukugy bar. Şol harbylar dürli operasiýalary geçirmek üçin özleriniň ýerleşen harby birikmeleriniň daşyna çykmaga haklary bar. Ýöne “dislosirlemek” barada gürrüň edilende, olar hatda okuw-türgenleşigini geçirmek üçin hem käbir çäklendirmelere tabyn bolmaly bolýarlar.
Orslaryň Krymda bar bolan ukrain harby birikmeleriniň daşyny gabamaklary aç-açan “hüjüm maksatly operasiýalar” hökmünde kabul edilýär. Bu ýagdaý iki döwletiň arasynda baglaşylan şertnamalara dogry gelmeýär.
Orsýetdäki hususy howpsuzlyk firmalary hem rus goşunlary bilen bir hatarda Ukrainadaky harby operasiýalara gatnaşýarmy?
Ripliý öz sözlerinde Krym parlamentiniň basylyp alnan güni Orsýet tarapyndan operasiýalara gatnaşan harby lybasly adamlara we olaryň howpsuzlyk kameralary arkaly düşürilen wideoýazgylaryna ünsi çekýär. Agzalýan harbylaryň Orsýetiň hususy howpsuzlyk firmalaryna degişli adamlardygyna güwä geçýändigi aýdylýar.
Ripliý bu barada, ine, şeýle diýýär: “Elleri tüpeňli, granatly we ok-därili gapyrjaklary göterip ýören daýaw harbylary özüňizem görensiňiz. Olaryň biri-birini tanamaklary üçin aýratyn nyşanlary bardy, munuň kömegi bilen olar garaňkyda-da biri-birini tanap bilýärdiler. Olar örän taýýarlykly gullukçylardy. Ýöne, üns beren bolsaňyz, olaryň harby lybaslary ors goşunynyň düzümindäki harbylaryňkydan tapawutlydy. Meniň pikirimçe, olar ozal Orsýetiň ýörite harby gulluklarynda gulluk edip, soň hususy pudaga geçen harbylar bolmaly. Olaryň köpüsi rus oligarhlary bilen ylalaşyk şertnamalary bolan kompaniýalara gulluk edýärler. Elbetde, “oligarhlaryň aňyrsy” hem Orsýetiň prezidenti bilen ilteşdirilýär. Diýmek, operasiýalara Orsýetiň döwlet we hususy howpsuzlyk pudagynyň işgärleri bilelikde gatnaşýarlar”.
Langtonyň bellemegine görä Krymdaky etniki ruslaryň dartgynlylyga goşulmaklary üçin Orsýet öňünden çäreler görene meňzeýär. Agzalýan toparlaryň wagtyň geçmegi bilen dartgynlylygy has hem möwjetmekleri mümkin. Langton, etniki ruslary “öjükdirmek” çäresiniň orsýetli hususy howpsuzlyk firmalary tarapyndan ýa-da bolmasa Krymda hereket edýän aýratyn taýýarlykly harby güýçleriň gullukçylary tarapyndan amala aşyrlandygyny çaklaýar.


text:
Halkara zenanlar gününiň dabaralary gadymy Ahal ýaýlasyny alaýaza besledi. Sekiz we şondan köp çagany dünýä indirendikleri we terbiýeläp ýetişdirendikleri üçin «Ene mähri» diýen hormatly ada mynasyp bolan eneleri sylaglamak mynasybetli geçirilen dabara baýramçylyk çärelerine ajaýyp öwüşgin çaýdy. Änew şäherindäki Medeniýet öýünde bolan bu dabarany Ahal welaýat häkimligi hem-de Türkmenistanyň Zenanlar birleşiginiň Ahal welaýat bölümi bilelikde guradylar. Oňa hormatly Prezidentimiziň Permany bilen Türkmenistanyň “Ene mähri” diýen hormatly adyna mynasyp bolan enelerden başga-da, edara-kärhanalarda zähmet çekýän gelin-gyzlar, kümüş saçly mährem eneler gatnaşdylar.
Dabarada çykyş edenler toý zalyny bezäp oturan aýal-gyzlary, eneleri şanly sene mynasybetli gutlap, ýurdumyzda zenan sarpasy, mertebesi, olaryň şanyna gadymy toý däplerimize laýyklykda, uludan toýuň tutulmagynyň ähmiýeti dogrusynda gürrüň etdiler. Çykyşlarda bellenilişi ýaly, Halkara zenanlar gününiň eziz Diýarymyzda ajaýyp däp-dessurlaryň berjaý edilip, giňden bellenilmeginiň özi döwletimizde zenanlar hakynda ägirt uly aladanyň edilýändiginiň aňlatmasydyr. Milli Liderimiz aýal-gyzlaryň kanuny bähbitleriniň we hukuklarynyň goralmagy we döwlet tarapyndan üpjün edilmegini jemgyýetiň durnukly ösüşiniň möhüm şertleriniň biri hökmünde garaýar hem-de şu maksat bilen bimöçber işleri durmuşa geçirýär. Häzirki döwürde zenanlarymyzyň döwlet häkimiýeti we dolandyryş edaralarynda, ykdysadyýetiň ähli pudaklarynda, ylym we bilim, medeniýet we saglygy goraýyş ulgamlarynda önjeýli zähmet çekmegine, telekeçilik işi bilen meşgullanmagyna, jemgyýetçilik işlerine gatnaşyp, Watanymyzyň ýeten belent sepgitlerine mynasyp goşant goşmagyna ajaýyp mümkinçilikleriň döredilmegi aýal-gyzlara, enelere çäksiz hormat goýulýandygynyň subutnamasydyr.
Dabarada çykyş edenler Arkadag Prezidentimiziň beýik işlerine hoşallyklaryny beýan etmek bilen, milli Liderimiziň tutumly işleriniň has-da rowaçlanmagyny arzuw etdiler. Soňra “Ene mähri” diýen hormatly ada mynasyp bolan bagtyýar zenanlara döwlet Baştutanymyzyň adyndan gymmat bahaly sowgatlar, şeýle-de bahar güllerinden boglan çemenler gowşuryldy. Ýeri gelende, merdana ata-babalarymyzyň türkmen jemgyýetiniň sagdyn ösüşini esaslandyrýan maşgala ojagynda ene mähremligine aýratyn hormat goýup, ony mukaddeslige deňemek ýaly ajaýyp ýörelgelerinden ugur alyp, berkarar Watanymyzyň bagtyýar geljegini kepillendirýän mynasyp nesli ösdürip we terbiýeläp ýetişdirmekde belent başly enelerimiziň bitirýän ägirt uly hyzmatlary nazara alnyp, hormatly Prezidentimiziň Permany bilen, sekiz we şondan köp çagany dünýä inderip, terbiýeläp ýetişdirendikleri üçin Türkmenistanyň «Ene mähri» diýen hormatly adyna mynasyp bolan eneleriň 24-siniň Ahal welaýatynyň ýaşaýjylarydygyny bellemek gerek. Bu dabarada olaryň ählisine sylag-hormat edildi.
Döwlet Baştutanymyzyň adyndan sylaglanan bagtyýar eneleriň birnäçesi söz alyp, ýürek buýsanjyny, şatlygyny beýan etdi. Olar zenan mertebesini belende göterendigi, enelere sylag-hormat edýändigi, çäksiz sarpa goýýandygy üçin Arkadag Prezidentimiziň adyna tükeniksiz alkyş sözlerini aýtdylar.
Dabara welaýatymyzyň medeniýet we sungat ussatlarynyň baýramçylyk çykyşlaryna utgaşdy. Onda welaýat medeniýet merkeziniň aýdym-saz, tans, birleşen dutarçylar toparlarynyň, Ak bugdaý etrabynyň deprekçiler toparynyň, N.Saryýew adyndaky çagalar sungat mekdebiniň akkordeonçylar toparynyň, welaýat ýörite sungat mekdebiniň aýdymçylarynyň çykyşlary joşgunly ýaňlanyp, çykyşlarda mährem enelerimiziň, zenanlarymyzyň waspy öz beýanyny tapdy.
Aýdo ŞEKEROW,
ýörite habarçymyz.
Ahal durmuşy gazet
© TÜRKMENISTANYŇ ZENANLAR BIRLEŞIGINIŇ MERKEZI GEŇEŞI zenan.gov.tm 2012-2018 Email: zenan@mail.com


text:
Milli Liderimiziň parasatly ýolbaşçylygynda türkmen sportunyň abraýy has-da belende galýar. Köpçülikleýin bedenterbiýe-sagaldyş hereketini we sporty ösdürmek Türkmenistanda döwlet syýasatynyň ileri tutulýan ugurlarynyň birine öwrüldi. Sagdyn durmuş ýörelgesiniň işjeň tarapdary bolup durýan Gahryman Arkadagymyz türkmen halkyna, ozaly bilen, ýaşlara bu ugurda şahsy görelde görkezýär.
Sporty hem-de köpçülikleýin bedenterbiýäni ösdürmegi baş şygar edinen hormatly Prezidentimiz ýurdumyzda dürli görnüşli halkara ýaryşlarynyň geçirilmegine uly ähmiýet berýär. “Türkmenistan – Beýik Ýüpek ýolunyň ýüregi” ýylynda taryhy Ýüpek ýoluna şan getiren uly sport baýramçylygynyň şaýady bolduk. Şu ýylyň 9–15-nji sentýabry aralygynda ýurdumyzda “Amul – Hazar 2018” halkara awtorallisi ýokary guramaçylyk ýagdaýynda geçirildi. Bu awtomobil ýaryşy öz gerimi hem-de ähmiýeti boýunça Aziýada ýolsuz ýerlerden geçmek babatda uly ýaryşyň birine öwrüldi.
Ägirt uly sport ýaryşyna 20-den gowrak döwletden — Fransiýadan, Ispaniýadan, Çehiýadan, Beýik Britaniýadan, Germaniýadan, Gollandiýadan, Türkiýeden we beýleki ýurtlardan sport ussatlary we höwesjeň türgenler gatnaşdy.
Ýurdumyzyň awtomobil sportunyň sazlaşykly ösüşini dünýä tanatmakda uly ýaryşlaryň birine öwrülen bu halkara awtorallisinde gaýduwsyz sürüjiler ýurdumyzyň gündogar sebitinden, ýagny Amyderýanyň kenaryndaky Amul galasyndan ýola çykyp, döwletimiziň günbatar sebitindäki Aziýanyň şypahana merjeni hasaplanýan Awaza çenli menziller aşyp, Türkmenistanyň Garagum sähralygynyň deňi-taýy bolmadyk gözelliklerini we taryhy Ýüpek ýolunyň ugrunda ýerleşýän gadymy taryhy we medeni ýadygärlikleri synlamaga mümkinçilik aldylar. Halkara ýaryş şol birwagtda ýurdumyzyň ekologiýa syýasatynyň hem dabaralanmasyna öwrüldi. Ýurdumyzda ekologiýa we daşky gurşawy aýawly saklamak hem-de goramak babatda alnyp barylýan giň gerimli işler halkara awtorallisinde-de öz beýanyny tapdy. Rallä gatnaşyjylara ekologiýa taýdan arassa ýangyç hyzmaty berildi. Ýaryşyň geçýän ýolunda ekologiýa zyýan bermezlige ýokary derejede ähmiýet berildi. Şonuň üçin bu awtoralli eko-reýd ýaryşy hökmünde-de ýatda galdy.
Bu halkara ýaryş türkmen türgenleriniň hem ýokary üstünligi bilen tamamlandy. Türkmenistandan dürli toparlardaky ekipažlaryň 15-si ýurdumyza wekilçilik edip, ata Watanymyzyň at-abraýyny, şan-şöhratyny ýokary galdyrdylar. Türkmen toparlarynyň ikisi: Hojaguly Annamämmedow we Gaýgysyz Akmyradow (№100 – MINI – T1 1.2) hem-de Guwanç Hommadow we Rejepnyýaz Annaberdiýew (№104 – TOYOTA – T2 2.2) öz derejelerinde üçünji orny eýelediler. Bu abraýly ýaryşda uly üstünlik gazanan türkmen türgenleri milli Liderimiziň şa serpaýyna mynasyp boldular. Milli Liderimiziň gatnaşmagynda “Amul – Hazar 2018” halkara awtorallisinde ýeňiş gazanan türgenlerimizi sylaglamak dabarasy geçirildi. Şol dabarada türkmen türgenlerine hormatly Prezidentimiz tarapyndan awtoulaglaryň açarlary dabaraly ýagdaýda gowşuryldy.
Şeýlelikde, milli Liderimiziň alyp barýan öňdengörüjilikli syýasaty sport döwleti hökmünde ata Watanymyzyň tutuş dünýäde abraýynyň barha belende galmagyna ýardam edýär. Ýurdumyzda ýokary netijeli sporty ösdürmek bilen birlikde, türkmen halkynyň baý mirasynyň aýrylmaz bölegi bolan sportuň milli görnüşlerini giňden wagyz etmäge hem aýratyn ähmiýet berilýär. Ýurdumyzyň türgenleriniň ussatlygy yzygiderli artýar. Olar iri halkara ýaryşlarda hem-de bäsleşiklerde, şol sanda Aziýanyň we dünýäniň çempionatlarynda üstünlikli çykyş edip, ýokary netijeleri gazanýarlar.
Ýurdumyzyň sport abraýynyň has-da belende galmagy ugrunda irginsiz aladalary edýän, türkmen türgenleriniň halkara ýaryşlara gatnaşyp, ata Watanymyzyň sport üstünligine saldamly goşant goşmagy üçin ähli mümkinçilikleri döredip berýän Gahryman Arkadagymyza döwletli işlerinde uly üstünlikleri arzuw edýäris.
Rahman Orazgylyjow, TDU-nyň talyby.


text:
Türkmenistanyň Prezidenti Gurbanguly Berdimuhamedowyň we Owganystan Yslam Respublikasynyň Prezidenti Mohammad Aşraf Ganiniň arasynda telefon arkaly söhbetdeşlik boldy. Goňşy döwletleriň baştutanlary mähirli salamlaşyp, türkmen we owgan halklarynyň bähbitlerine laýyk gelýän döwletara gatnaşyklarynyň ösüşiniň häzirki ýagdaýy we geljegi hakynda pikir alyşdylar.
Söhbetdeşler hyzmatdaşlygyň meselelerini ara alyp maslahatlaşmaga geçmek bilen, ikitaraplaýyn we köptaraplaýyn görnüşde—iri halkara guramalarynyň we abraýly sebit düzümleriniň çäklerinde iki ýurduň özara gatnaşyklarynyň soňky döwürde çuňlaşýandygyny kanagatlanma bilen bellediler.
Bellenilişi ýaly, türkmen we owgan halklary hemişe hoşniýetli goňşuçylygyň we netijeli hyzmatdaşlygyň däbe öwrülen gatnaşyklaryna tüýs ýürekden sarpa goýup geldiler. Onuň oňyn häsiýeti syýasy-diplomatik, söwda-ykdysady we medeni-ynsanperwer gatnaşyklary giňeltmäge hyzmat edýär.
Söhbetdeşligiň barşynda Türkmenistanyň Baştutany Owganystan Yslam Respublikasynyň Prezidentini 2018-nji ýylyň fewral aýynyň ikinji ýarymynda meýilleşdirilen hem-de biziň döwletlerimiziň durmuş we ykdysady bähbitlerine laýyk gelýän dabaraly çärelere gatnaşmaga çagyrdy. Hususan-da, Türkmenistan-Owganystan-Pakistan-Hindistan gaz geçirijisiniň owgan böleginiň, şu ugur boýunça optika-süýümli aragatnaşyk ulgamynyň, Türkmenistan-Owganystan-Pakistan elektrik geçiriji ulgamynyň düýbüni tutmak, şeýle hem Serhatabat-Turgundy demir ýoluny işe girizmek dabaralary bar.
Owganystan Yslam Respublikasynyň Prezidenti Mohammad Aşraf Gani çakylyk hem-de doganlyk kömegi üçin çäksiz hoşallyk bildirip, meýilleşdirilen ähli çärelere gatnaşjakdygyny tassyklady, şunda owgan tarapynyň TOPH taslamasyna we Owganystanyň ykdysadyýetini ösdürmäge hem-de tutuş sebitiň gülläp ösmegine ýardam edýän beýleki düzümleýin taslamalara uly ähmiýet berýändigini aýratyn belledi.
Telefon söhbetdeşligiň ahyrynda doganlyk ýurtlaryň baştutanlary türkmen-owgan gatnaşyklarynyň dostluk we hoşniýetli goňşuçylygyň iň gowy däplerine, taraplaryň özara erk-islegine daýanyp, geljekde hem ähli ugurlarda üstünlikli ösdüriljekdigine ynam bildirdiler.
Prezidentler Gurbanguly Berdimuhamedow we Mohammad Aşraf Gani hoşlaşanlarynda, birek-biregi ýetip gelýän Täze ýyl bilen gutlap, iki ýurduň halklaryna abadançylyk we rowaçlyk arzuw etdiler.
Habarlar
Türkmenistanyň Prezidenti Gurbanguly Berdimuhamedowyň we Owganystan Yslam Respublikasynyň Prezidenti Mohammad Aşraf Ganiniň arasynda telefon arkaly söhbetdeşlik boldy
Türkmenistanyň Prezidenti Gurbanguly Berdimuhamedowyň we Owganystan Yslam Respublikasynyň Prezidenti Mohammad Aşraf Ganiniň arasynda telefon arkaly söhbetdeşlik boldy. Goňşy döwletleriň baştutanlary mähirli salamlaşyp, türkmen we owgan halklarynyň bähbitlerine laýyk gelýän döwletara gatnaşyklarynyň ösüşiniň häzirki ýagdaýy we geljegi hakynda pikir alyşdylar.